10,000 pekerja asing dari Sri Lanka diambil

KUALA LUMPUR, 21 September - Jemaah Menteri bersetuju bagi pengambilan 10,000 pekerja asing dari Sri Lanka dengan mengambil kira keadaan negara tersebut yang dilanda krisis ekonomi ketika ini. Menteri Sumber Manusia, Datuk Seri M. Saravanan berkata kerajaan Sri Lanka telah mengemukakan permohonan rasmi untuk membekalkan tenaga kerja dan memohon kuota sebanyak 10,000 pekerja.Beliau berkata Mesyuarat Jemaah Menteri pada 14 September lepas bersetuju bagi pengambilan pekerja tersebut dan ia merupakan antara usaha kerajaan untuk membantu negara Sri Lanka yang sedang berdepan krisis ekonomi terburuk di negara itu.

“Saya menggesa pihak industri dan majikan untuk memberi sokongan kepada niat murni kerajaan ini dengan menggajikan pekerja asing dari Sri Lanka bagi mengisi kekosongan pekerjaan dalam sektor yang dibenarkan untuk pengambilan pekerja asing,” katanya dalam satu kenyataan.Menurut Saravanan, majikan yang telah diberi kelulusan kuota dan telah menyelesaikan bayaran levi boleh merebut peluang tersebut. Beliau berkata sehingga 14 September lepas, bayaran levi telah dibuat bagi 416,634 permohonan pekerja asing. Saravanan berkata majikan yang berminat untuk mengambil pekerja asing boleh menghubungi Bahagian Pengurusan Pekerja Migran KSM (This email address is being protected from spambots. You need JavaScript enabled to view it.) atau Jabatan Tenaga Kerja Semenanjung Malaysia (This email address is being protected from spambots. You need JavaScript enabled to view it.) untuk maklumat lanjut. - BERNAMA


KPDNHEP komited bendung jual minyak masak dalam talian

PUTRAJAYA, 21 September - Kementerian Perdagangan Dalam Negeri dan Hal Ehwal Pengguna (KPDNHEP) bekerjasama dengan beberapa penyedia platform e-dagang tempatan dalam usaha membendung aktiviti penjualan minyak masak secara dalam talian.Ketua Pengarah Penguat Kuasa KPDNHEP, Azman Adam dalam satu kenyataan berkata hasil kerjasama dengan penyedia platform seperti Shopee, Lazada dan Mudah.my, sebanyak 121 iklan penjualan minyak masak secara dalam talian telah dinyahturun sejak awal tahun ini hingga Isnin lepas. Selain itu, beliau berkata bagi tempoh sama, 55 pemeriksaan dilakukan KPDNHEP di seluruh negara berhubung aktiviti penjualan minyak masak secara dalam talian.

(Orang ramai perlu cakna dan berhubung dengan pihak berkuasa mengenaiaktiviti seleweng barang kawalan berjadual/FOTO FAIL)

Menurutnya, tiga tindakan di bawah Akta Kawalan Bekalan 1961 diambil ke atas pihak tidak bertanggungjawab yang melakukan kesalahan berkaitan penjualan minyak masak secara dalam talian melibatkan nilai rampasan berjumlah RM1,564.90.“Antara kesalahan yang dikesan ialah berurus niaga secara borong dan runcit barang kawalan berjadual iaitu minyak masak tanpa lesen yang sah dan menyimpan minyak masak di tempat yang tidak dilesenkan,” katanya.Azman turut meminta masyarakat untuk menjadi mata dan telinga kepada pihak berkuasa dengan menyalurkan sebarang maklumat berhubung aktiviti penyelewengan barang kawalan berjadual.


Kedatangan pelancong ke Langkawi memberangsangkan - Sanusi

ALOR SETAR, 21 September- Kemasukan pelancong ke Langkawi ,Kedah tahun ini memberangsangkan dengan jumlah kemasukan yang disasarkan sehingga penghujung Disember ini dijangka dapat dicapai.  Menteri Besar Kedah Datuk Seri Muhammad Sanusi Md Nor berkata pulau lagenda itu masih menjadi pilihan pelancong dan sebarang kempen negatif mengenai pulau itu perlu dihentikan .  Katanya kempen tersebut dikhuatiri boleh menjejaskan industri pelancongan pulau itu namun ianya hanyalah bersifat sementara.  Namun katanya kerajaan negeri tidak boleh menghalang pelancong ke negeri jiran.  "Rekod untuk 2022, Disember kita akan capai sasaran kemasukan pelancong ke langkawi yang disasarkan tahun ini dengan mudahnya jadi bukanlah bermakna bila orang ramai pegi ke Thailand, kita terjejas. Ada yang suka ke sana, ada juga yang suka ke sini,"katanya. Beliau berkata demikian bagi mengulas beberapa hantaran di media sosial yang menggalakkan orang ramai melancong ke Thailand berbanding Langkawi kerana harga hotel dan makanan di pulau itu didakwa jauh lebih mahal berbanding negara jiran tersebut.  Lembaga Pembangunan Langkawi (LADA) menyasarkan kemasukan 2.5 juta pelancong ke Langkawi sehingga hujung Dismber ini dan jumlah itu dijangka tercapai berdasarkan kemasukan pelancong yang memberangsangkan sehingga Julai lalu.  Terdahulu, Datuk Seri Muhammad Sanusi menghadiri Dialog Bajet 2023 Kerajaan Negeri Kedah.  Turut sertai Setiausaha Kerajaan Negeri Kedah Norizan Khazali dan Pegawai Kewangan Negeri Isahak Murat, yang bertindak sebagai moderator.   Tujuan dialog adalah untuk mendapatkan pandangan dan input berkaitan cadangan projek atau program bagi meningkatkan pertumbuhan ekonomi dan kesejahteraan rakyat  Selain mempergiat promosi Langkawi, kerajaan negeri akan menjalin kerjasama dengan agensi pelancongan bagi melipatganda promosi destinasi pelancongan setiap daerah di Kedah.  Antara yang terbaharu, pembinaan platform di puncak gunung Jerai dengan peruntukan kira-kira RM2 juta.

(Menteri Besar Kedah Datuk Seri Muhammad Sanusi Md Nor)


Yayasan Kebajikan Perlis salur sumbangan pendidikan kepada 200 pelajar seluruh Perlis

KANGAR, 21 September- Yayasan Kebajikan Perlis (YKP), sebuah pertubuhan bukan kerajaan terus komited menyalurkan pelbagai bantuan untuk golongan memerlukan khususnya di seluruh Perlis.Ini termasuklah dikalangan pelajar dari keluarga kurang berkemampuan di sekolah seluruh Perlis dengan peruntukan berjumlah RM10,000.Ketua Pegawai Eksekutif, Yayasan Kebajikan Perlis, Affendi Rajini Khan berkata, sumbangan berkenaan akan memberi manfaat kepada 200 penerima dengan pelbagai bantuan bagi pembelajaran seharian mengikut keperluan setiap pelajar.

(Ketua Pegawai Eksekutif, Yayasan Kebajikan Perlis, Affendi Rajini Khan menyerahkan bantuan)

Justeru itu, Yayasan Kebajikan Perlis sentiasa bekerjasama dengan Jabatan Pendidikan Negeri dan sekolah serta kolej terlibat bagi mendapatkan maklumat pelajar yang memerlukan bantuan.Beliau memaklumkannya pada Majlis Penyerahan Bantuan Pembelajaran kepada 10 pelajar Kolej Vokasional Kangar berupa peralatan teknologi maklumat dan komunikasi yang turut dihadiri Pengarah Kolej Volasional Kangar, Mohamaf Yatim Abu BakarSehingga kini, Yayasan Kebajikan Perlis menjalinkan kerjasama strategik dengan 15 pertubuhan bukan kerajaan dalam usaha menyalurkan sumbangan kepada golongan memerlukan.


Najib dipantau lanjut di Hospital Rehabilitasi Cheras

KUALA LUMPUR, 21 September - Bekas Perdana Menteri Datuk Seri Najib Tun Razak sedang dirawat dan dipantau lanjut di Hospital Rehabilitasi Cheras (HRC) di sini.Jabatan Penjara dalam satu kenyataan berkata, pihak Hospital Kuala Lumpur (HKL) telah merujuk Najib ke HRC pada Isnin lepas.“Beliau akan dihantar semula ke Penjara Kajang untuk menjalani hukuman penjara sebaik sahaja pakar perubatan HRC atau HKL memberikan pelepasan perubatan ke atas beliau,” menurut kenyataan itu.Jabatan Penjara memaklumkan pada 12 September lepas, Mahkamah Tinggi Kuala Lumpur telah memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.Menurut kenyataan itu, ia selaras dengan Seksyen 37 Akta Penjara dan peruntukan di bawah akta itu serta Peraturan Minimum Standard Pertubuhan Bangsa-Bangsa Bersatu Untuk Layanan Terhadap Banduan (Peraturan Mandela).

"Sebagai pihak berkuasa yang melaksanakan tanggungjawab di bawah Akta Penjara, pihak Jabatan Penjara selain melaksanakan hukuman yang telah dijatuhkan juga bertanggungjawab memastikan tahap kesihatan seseorang banduan sentiasa dipantau dan dijaga."Ia termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan,” menurut kenyataan itu.Sebelum ini, Pegawai Khas Najib Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.Pada 23 Ogos lepas, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.Najib, 69, juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah yang sama.


Anak penoreh getah terima komputer riba daripada YPM

(Salah seorang penerima bantuan komputer riba daripada YPM)

PADANG TERAP, 21 September- Tidak mahu isu beban kos sara hidup dan masalah kewangan mengganggu prestasi dan pembelajaran anak-anak kawasan luar bandar khususnya penoreh getah, Yayasan Pelajaran MARA, YPM tampil menghulurkan bantuan.Bantuan berupa komputer riba itu diberikan kepada beberapa anak penoreh getah dan golongan kurang berkemampuan terpilih di sekitar kawasan Pedu di Padang Terap, Kedah.Sumbangan disampaikan oleh Setiausaha Sulit kepada Menteri Pembangunan Luar Bandar, Muhammad Jasnizam Husni mewakili Menteri Pembangunan Luar Bandar merangkap Ahli Parlimen Padang Terap, Datuk Seri Mahdzir Khalid.Hadir sama, Ahli Lembaga Pengarah YPM, Yusnaliza Ahmad; dan Pegawai Perhubungan Pendidikan YPM Kedah, Haris Che Mat; serta pimpinan setempat.Muhammad Jasnizam yang juga Pengerusi Majlis Belia Daerah Padang Terap berkata, kesemua penerima berjaya melanjutkan pelajar ke Institusi Pengajian Tinggi, IPT dan tingkatan enam di sekolah berhampiran.“Kita amat bersimpati dengan situasi dialami keluarga pelajar terbabit yang terpaksa berdepan dengan kos sara hidup yang semakin meningkat. Malah harga getah yang jatuh merudum ketika ini juga menyebabkan mereka tidak mampu menyediakan keperluan yang sempurna terutama berkaitan pelajaran untuk anak masing-masing.”“ Justeru sumbangan komputer riba daripada YPM ini diharap dapat memudahkan sesi pembelajaran anak-anak mereka disamping mengurangkan beban yang dipikul,” katanya ketika ditemui selepas menyampaikan sumbangan komputer riba kepada Pelajar Universiti Malaysia Terengganu, UMT, Muhammad Irfan Mohd Hasnan di Kampung Lebai Saman, Naka.Selain Muhammad Irfan, turut menerima sumbangan komputer riba daripada YPM adalah pelajar Kolej Polytech MARA Kota Bharu dari Kampung Seladang Rebah, Pedu, Nurul Aini Zulkifli; Pelajar UniKL dari Desa KEDA Pong Selatan, Siti Humaira Razali; dan pelajar Pra-Universiti, SMKDSA dari Desa KEDA Bukit Kura, Nur Dini Izzati Che Darus.

(Salah seorang penerima bantuan komputer riba daripada YPM yang disampaikan Setiausaha Sulit kepada Menteri Pembangunan Luar Bandar, Muhammad Jasnizam Husni mewakili Menteri Pembangunan Luar Bandar merangkap Ahli Parlimen Padang Terap, Datuk Seri Mahdzir Khalid)


APM sedia sepenuhnya hadapi Monsun Timur Laut November ini

KUALA LUMPUR, 21 September - Angkatan Pertahanan Awam (APM) telah bersedia sepenuhnya untuk menghadapi Monsun Timur Laut yang dijangka akan berlaku bermula awal November ini.Pengarah Bahagian Perancangan Dasar dan Penyelarasan, Mohd Yusoff Samad berkata pihak APM telah memperkemas dan mengoptimumkan kekuatan logistik dan keanggotaan yang ada.

(Mohd Yusoff ditemui pemberita selepas menjadi tetamu dalam programSelamat Pagi Malaysia (SPM) di Angkasapuri)

"Dan persiapan sebelum ini, kita sudah laksanakan latihan amal yang melibatkan agensi dalaman, kekerapannya untuk keseluruhannya kita telah laksanakan lebih 70 kali."Selain itu, APM juga akan bekerjasama dengan agensi berkaitan seperti Kor Siswa-Siswa Pertahanan Awam (SISPA) dan Civil Defence Emergency Response Team (CDERT) untuk mengukuhkan lagi dari aspek tugasan semasa dan selepas bencana," kata Mohd Yusoff di sini.Musim Monsun Timur Laut kebiasaannya mengakibatkan hujan lebat yang menyebabkan banjir besar terutama di negeri-negeri pantai timur.Menurut laporan kesiapsiagaan Jabatan Meteorologi Malaysia (MET Malaysia), fasa peralihan Monsun akan bermula pertengahan September sehingga November. MET Malaysia menjangkakan Monsun Timur Laut 2022/2023 bermula pada November 2022 hingga Mac 2023.Kelantan, Terengganu dan Pahang dijangka mengalami hujan lebat monsun bermula November hingga Disember 2022, manakala Johor, Sabah dan Sarawak dijangka berhadapan hujan lebat monsun bermula Disember 2022 hingga Januari 2023.


Kerajaan negeri Perlis peruntuk RM2.95 juta tangani isu pengurusan sungai

(Menteri Besar, Datuk Seri Azlan Man melancarkan Sambutan Hari Sungai Sedunia Peringkat Negeri di Denai Kebangsaan Sungai Arau, Kampung Kebun, Arau)

ARAU, 21 September- Kerajaan Negeri menerusi Jabatan Pengairan dan Saliran (JPS) memperuntukkan sejumlah RM2.95 juta bagi mengatasi pelbagai isu berkaitan pengurusan sungai di Perlis sepanjang tahun ini.Daripada jumlah tersebut, sebanyak RM1.25 juta bagi kerja-kerja penyenggaraan berkala 11 sungai utama di mana proses ini penting bagi memastikan aliran sungai adalah lancar dan mengelakkan berlakunya banjir kilat.Menteri Besar, Datuk Seri Azlan Man berkata, sungai merupakan nadi kepada kehidupan manusia dengan pelbagai fungsi selain daripada menjadi sumber utama air, sungai juga menjadi sistem pengairan untuk pertanian serta sistem kawalan banjir. "Sungai boleh menjadi tarikan dan menjana pendapatan dengan RM665,000 disediakan bagi meningkatkan keindahan dan kelestarian koridor sungai."Sungai yang dinaiktaraf adalah kawasan baharu dan sedia ada yang mampu menarik lebih ramai pengunjung tempatan dan dari luar Perlis,"katanya.Beliau memaklumkannya pada Sambutan Hari Sungai Sedunia Peringkat Negeri di Denai Kebangsaan Sungai Arau, Kampung Kebun, Arau.Hadir sama, Exco Sumber Asli dan Alam Sekitar, Teh Chai Ann dan Exco Sains, Teknologi dan Inovasi, Rozieana Ahmad.

(Menteri Besar, Datuk Seri Azlan Man (TENGAH) melancarkan Sambutan Hari Sungai Sedunia PeringkatNegeri di Denai Kebangsaan Sungai Arau, Kampung Kebun, Arau)


STIE tingkatkan jumlah peratusan penyelidik dalam industri

KUALA LUMPUR, 21 September- Kementerian Sains, Teknologi dan Inovasi (MOSTI) dan Akademi Sains Malaysia (ASM) sedang membangunkan Sistem Pengawasan Sains, Teknologi, Inovasi dan Ekonomi (STIE) Trend Watch bagi meningkatkan jumlah peratusan penyelidik dalam industri.Menterinya Datuk Seri Dr Adham Baba berkata negara ketika ini mempunyai hanya 15.83% penyelidik dalam industri dan 79.2% di institusi pengajian tinggi."Menerusi sistem pengawasan data secara waktu sebenar ini, bakat STEM (sains, teknologi, kejuruteraan dan matematik) negara dapat dipantau dan dipertingkat bagi memenuhi inisiatif-inisiatif berkaitan. "Ini dijangka memenuhi sasaran peningkatan 10% hingga 15% jumlah penyelidik dalam industri menjelang 2030," kata Dr Adham.Beliau berkata sistem itu bertujuan menyusun strategi dan inisiatif yang bersesuaian berasaskan data untuk mengarusperdanakan STIE ke arah pembangunan sosioekonomi negara.

(Datuk Seri Dr Adham berucap pada majlis  Majlis Penganugerahan Felo Akademi Sains Malaysia dan Pengiktirafan Top Research Scientists Malaysia)

Ia sekali gus dapat memperkasakan institut penyelidikan awam dan organisasi penyelidikan berkaitan kerajaan (GLRO) untuk menjadi perantara inovasi yang efektif bagi menghubungkan penyelidik di institut pengajian tinggi dengan industri.Dr Adham berucap di Majlis Penganugerahan Felo ASM dan Pengiktirafan Top Research Scientists Malaysia 2022, di sini.Beliau turut menyampaikan Penganugerahan Felo ASM kepada dua Felo Kanan dan 39 Felo serta pengiktirafan kepada 29 Top Research Scientists Malaysia.


Monsun Timur laut diramal November 2022 - Mac 2023

(Muhammad Helmi ditemui selepas menjadi tetamu Program Bicara Naratif)

KUALA LUMPUR, 21 September- Monsun Timur Laut dijangka melanda negara bermula pertengahan bulan November ini hingga Mac tahun hadapan.Ketua Pengarah Jabatan Meteorologi Malaysia, Muhammad Helmi Abdullah berkata ramalan itu tidak bermakna bencana banjir berskala besar pasti berlaku.Masih terlalu awal untuk meramal situasi sebenar."Kesannya bergantung kepada banyak faktor. Misalnya sama ada hujan yang jumlahnya hampir sama tu turun dalam tempoh singkat ataupun tempoh yang panjang. "Setakat ini ramalan kami yang akan kami keluarkan ataupun amaran hujan lebat keputusan yang kami keluarkan itu biasanya seawal tiga hari ke hadapan sahaja. Jadi kalau seminggu itu agak sukar untuk dikeluarkan apatah lagi sebulan, dua bulan yang akan datang," kata Muhammad Helmi selepas Program Bicara Naratif di sini.

(Muhammad Helmi ditemu bual dalam Program Bicara Naratif  di TV 1)

Menurut beliau, selain pemantauan berterusan dan kerjasama dengan agensi-agensi berkaitan, radar cuaca juga dipasang di kawasan-kawasan tertentu. Setakat ini sebanyak 14 radar cuaca dalam penggunaan dan jumlah itu akan ditambah sehingga 19 radar pada awal Januari 2023.


BAJET 2023: KSM Saran tumpu bakat digital selari IR4.0

(Datuk Seri M Saravanan ditemui selepas Majlis Perhimpunan Keluarga Kesatuan Sekerja Se-Malaysia 2022)

SHAH ALAM, 21 September- Kerajaan perlu memberi tumpuan khusus kepada cabaran Revolusi Industri 4.0, terutama dalam melahirkan modal insan dan bakat berdaya saing dari segi digital.

Menteri Sumber Manusia, Datuk Seri M Saravanan berkata ia antara 10 usul baharu kementeriannya yang dikemukakan kepada Kementerian Kewangan untuk dipertimbangkan dalam Bajet 2023.

"Kita perlu melahirkan modal insan yang kompeten dari segi cabaran digital maka lebih fokus kepada pemahiran semula, peningkatan kemahiran," kata Saravanan selepas merasmikan Perhimpunan Keluarga Kesatuan Sekerja Se-Malaysia 2022 di sini.

Jelas beliau, pihaknya turut mengusulkan bajet tambahan diberikan bagi jaringan keselamatan untuk membantu suri rumah tangga.

"Ramai suri rumah ketika PKP menghadapi masalah apabila suami sebagai pencari nafkah tunggal tak ada pendapatan dan isteri menghadapi penyakit kronik," katanya.

(Datuk Seri M Saravanan pada majlis merasmikan Perhimpunan Keluarga Kesatuan Sekerja Se-Malaysia 2022)


Persediaan musim banjir: Pemborong dibenar simpan bekalan makanan lebih 30%

KUALA LUMPUR, 21 September- Pemborong dibenarkan menyimpan stok bekalan makanan lebih 30% daripada biasa, sebagai persediaan musim banjir yang dijangka melanda hujung tahun ini, menurut Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid.Selain pemborong, pengilang dan peruncit juga boleh menyimpan melebihi kuota bagi memastikan bekalan makanan mencukupi. "Kita membuat pemantauan rapi di seluruh negara. Kita mendapat maklumat meterologi banjir kali ini lebih teruk berbanding tahun lepas. Kita ambil tindakan proaktif. Kita pergi semak kedai pemborong seluruh negara benarkan menyimpan stok 30% lebih daripada biasa," kata beliau selepas Program 'Love Local' di Stesen Petronas bersempena Kempen Beli Barangan Malaysia di sini.Terdahulu, KPDNHEP menubuhkan satu jawatankuasa khas bagi menghadapi musim banjir.Jawatankuasa itu sudah merangka pelan tindakan khusus bagi memastikan bekalan makanan mencukupi ketika banjir.

(Datuk Rosol Wahid ditemui selepas Program 'Love Local' di Stesen Petronas bersempena Kempen Beli Barangan Malaysia)

Menyentuh mengenai Program 'Love Local' yang merupakan inisiatif Petronas Dagangan Bhd bagi menyediakan platform kepada usahawan Perusahaan Mikro, Kecil dan Sederhana (PMKS) tempatan memasarkan produk mereka Datuk Rosol berkata ia wajar dijadikan contoh oleh pemain industri lain. Menerusi program tersebut, usahawan PMKS dibenar menempatkan produk mereka di stesen minyak Petronas.Beliau berkata Petronas menyokong Kempen Beli Barangan Malaysia (KBBM) secara aktif sejak 2019 dan telah memberi peluang kepada PMKS untuk memasarkan produk mereka di lebih 700 Kedai Mesra Petronas seluruh negara."Terima kasih kepada Petronas kerana agresif menyokong usaha kementerian merancakkan KBBM dan menjadi perintis menggerakkan inisiatif murni lain seperti program Segar@Mesra," katanya.Sebanyak 30 reruai mempamerkan produk tempatan disediakan dalam program Love Local.


Kerjasama YEPB, Acestar Solution buka 5,000 peluang pekerjaan

KUALA LUMPUR, 20 September- Yayasan Ekonomi Padang Besar (YEPB) memeterai perjanjian kerjasama dengan Acester Solution Sdn Bhd untuk membolehkan pelajar kreatif dan multimedia di Kolej Kemahiran Tinggi Mara Rembau, Negeri Sembilan memperoleh pengiktirafan antarabangsa ‘Adobe Badge’ bermula Oktober ini.Timbalan Menteri Komunikasi dan Multimedia, Datuk Zahidi Zainul Abidin berkata, kerjasama strategik itu mampu membuka 5,000 peluang kerjaya dalam bidang kreatif dan multimedia. Jelasnya, 1,000 pelajar dijangka menerima manfaat kerjasama berkenaan dalam tempoh setahun."Kerjasama ini juga akan mula menerokai Web3 Non-fungible Token (NFT) dengan sumbangan boleh diberikan kepada pencipta kandungan kreatif tempatan menerusi transaksi jual beli menggunakan mata wang kripto," katanya selepas menyaksikan majlis menandatangani perjanjian kerjasama berkenaan di sini.

(Datuk Zahidi Zainul Abidin, Timbalan Menteri Komunikasi dan Multimedia)

Kerjasama itu juga akan membuka peluang pekerjaan melibatkan 2,500 majikan di Malaysia serta luar negara dalam bidang kreatif dan multimedia.


Ahmad Zahid dinafikan perbicaraan adil jika mahkamah tolak pernyataan Fadzlette - Peguam

KUALA LUMPUR, 20 September- Pihak pembelaan dalam perbicaraan kes rasuah Datuk Seri Dr Ahmad Zahid Hamidi berkaitan Akalbudi Foundation (YAB) hari ini berhujah bahawa bekas Timbalan Perdana Menteri itu akan dinafikan perbicaraan yang adil jika Mahkamah Tinggi menerima hujah pendakwaan dan menghentikan saksi daripada memberi keterangan.Peguam Datuk Hisyam Teh Poh Teik berkata ini akan membawa kepada pelanggaran hak anak guamnya untuk mendapatkan perbicaraan yang adil seperti dijamin di bawah Perkara 5 Perlembagaan Persekutuan.Beliau berhujah pernyataan saksi pendakwaan ke-90 yang juga bekas Setiausaha Eksekutif Ahmad Zahid iaitu Mejar Mazlina Mazlan @ Ramly telah dicabar oleh pembelaan.“Pernyataan saksi Mejar Jeneral (R) Datuk Fadzlette Othman Merican Idris Merican, saksi pembelaan kedua, hendaklah diterima selagi ia mempunyai kaitan dengan fakta dan isu yang relevan kepada pertuduhan,” katanya ketika berhujah di hadapan Hakim Datuk Collin Lawrence Sequerah.Beliau berkata Fadzlette ingin memberikan keterangan bagaimana beliau mengenali Mazlina dan perlakuannya ketika bekerja. “Beliau ingin memberi contoh bagaimana Mazlina lebih cenderung bekerja secara silo, yang relevan dengan kes. Saksi juga ingin menunjukkan bahawa Mazlina bersikap berat sebelah terhadap tertuduh,” katanya sambil menambah bahawa Mazlina gagal mengikut arahan dan bukan seorang yang amanah.

(Datuk Seri Ahmad Zahid Hamidi tiba di Kompleks Mahkamah Kuala Lumpur)

Timbalan Pendakwa Raya Datuk Raja Rozela Raja Toran pula berhujah pembelaan tidak boleh menggunakan peruntukan di bawah Seksyen 153 (2) Akta Keterangan 1950 kerana mereka perlu membuktikan bahawa Mazlina bersikap berat sebelah terhadap Ahmad Zahid.Beliau berkata keterangan bahawa Mazlina tidak mematuhi arahan dan membuat keputusannya sendiri tidak termasuk dalam peruntukan itu kerana ia tidak membuktikan bahawa saksi pendakwaan itu mempunyai motif yang tidak baik terhadap Ahmad Zahid.“Bagaimana keterangan ini, jika diterima oleh mahkamah, membuktikan bahawa Mazlina tidak mengikut arahan apabila beliau hanya berurusan dengan Ahmad Zahid dan bukannya Fadzlette? Sedangkan dalam kes ini, saksi kedua (Fadzlette) hanya kisahkan isu Mazlina tidak menghormati beliau," katanya.Mahkamah kemudian menetapkan esok untuk memutuskan perkara itu. Semalam, pendakwaan membantah sebahagian daripada pernyataan saksi Fadzlette atas alasan ia tidak relevan dan tidak boleh diterima masuk oleh mahkamah sebagai bukti.  Fadzlette dijadual memberi keterangan pada perbicaraan itu semalam.Beliau adalah setiausaha akhbar Ahmad Zahid ketika ahli politik itu menyandang jawatan Timbalan Perdana Menteri dan kini merupakan pengarah media Presiden UMNO tersebut.Ahmad Zahid, 69, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB. -BERNAMA


Tiada petunjuk baharu, penunggang jet ski hilang masih belum ditemui

KUCHING, 20 September- Tiada sebarang petunjuk baharu ditemui berkaitan kehilangan seorang lelaki di Perairan Pulau Talang-talang Sematan, oleh pasukan mencari dan menyelamat hari ini.Menurut Pengarah Maritim Negeri Sarawak, Laksamana Pertama Maritim Zin Azman Md Yunus, operasi yang memasuki hari ke-4 juga merangkumi kawasan seluas 94.77 batu nautika persegi."Sektor pencarian dibahagikan kepada dua sektor utama meliputi kawasan pencarian di lokasi penemuan jet ski yang merangkumi sekitar perairan Tanjung Sipang, Sempadi dan laut lepas serta Sematan Lundu.Seramai 86 orang menyertai operasi hari ini melibatkan Agensi Penguatkuasaan Maritim Malaysia (Maritim Malaysia), Pasukan Polis Marin, Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Sarawak Coast Guard dan Unit Dron PDRM," katanya menerusi kenyataan.

(Jet ski milik mangsa ditemui di kawasan Tanjung Sipang Santubong pada pukul 5.30 petang kelmarin)

Cuaca dan keadaan di laut dilaporkan kurang baik dan sedikit bergelora dengan kelajuan angin pada 20 hingga 40 kilometer sejam serta ketinggian ombak pada paras 1.5 meter hingga 2.5 meter.Lee Chong Loong, 46 tahun yang melakukan pandu uji jet ski bersama seorang rakan di perairan laut Pulau Talang-talang dilaporkan hilang pada 16 September lepas.


Tahap kebolehpasaran pelatih GiatMARA capai lebih 80 peratus

KUANTAN, 20 September - Tahap kebolehpasaran pelatih GiatMARA mencapai lebih 80 peratus bagi tempoh enam bulan hingga setahun selepas graduasi. Pengerusi GiatMARA Malaysia, Datuk Dr. Din Adam berkata ia sejajar hasrat kerajaan melahirkan graduan kompeten terutama sebagai usahawan dan tenaga kerja mahir berpendapatan tinggi selepas tamat pengajian.

"Kebolehpasaran adalah antara 80-90 peratus..nilai negara 80 peratus..ada yang sampai 90 peratus...dia bergantung kepada budaya setempat. Di Kelantan, dia sampai 90 peratus sebab budaya kerja, budaya keusahawanan."Sebab itu kita pun berbincang dengan pengurusan GiatMARA kawasan, apa kekuatan dan apa yang boleh dibantu sebagai satu nilai bagaimana untuk kita bangun ke hadapan," katanya dalam sidang media selepas Majlis Graduasi GiatMARA 2022, di sini.

Tambah Din, kesedaran terhadap sektor kemahiran turut membuka peluang kebolehpasaran pelatih institusi berkenaan.Katanya, transformasi GiatMARA dengan setiap lepasan menerima dua sijil merangkumi Sijil Profesional GiatMARA dan Sijil Kemahiran Malaysia (SKM) turut meningkatkan kualiti pelatihnya.


Bajet 2023: KPM pastikan sektor pendidikan terus diberi keutamaan

TANJUNG MALIM, 20 September - Kementerian Pendidikan (KPM) akan memastikan sektor pendidikan terus diberi keutamaan dalam Bajet 2023.  Timbalan Menteri Pendidikan I, Datuk Dr. Mah Hang Soon berkata langkah itu penting agar usaha memperkasa bidang pendidikan negara dapat diteruskan.  Kata Mah, kementeriannya telah mengusulkan cadangan kepada Kementerian Kewangan untuk menambah peruntukan.

"Kita mempunyai lebih daripada 440,000 guru dan tenaga pengajar, bermaksud jumlahnya dari segi emolument, dari segi penyelenggaraan untuk bangunan dan sebagainya cukup besar selama ini."Saya hendak tekankan sekali lagi, memang peruntukan yang sangat besar dan KPM adalah antara kementerian yang menerima jumlah yang sangat besar selama ini," katanya kepada pemberita selepas Majlis Sumbangan Buku kepada Sekolah-Sekolah Daerah Muallim di Dewan Muhammad Abd Aziz, Sekolah Menengah Kebangsaan (SMK) Proton City, di sini. Tambah Mah, pada pembentangan Bajet 2022 sektor pendidikan menerima peruntukan terbesar berjumlah RM52.6 bilion atau 16 peratus daripada keseluruhan anggaran perbelanjaan persekutuan.


Cebisan tulang, rangka manusia dijumpai di lokasi tanah runtuh Kuari Danshak

SIMPANG PULAI, 20 September- Cebisan tulang dan rangka manusia ditemui di lokasi kejadian tanah runtuh melibatkan dua mangsa di Kuari Danshak, Jalan Simpang Pulai-Cameron Highlands, Ipoh, Mac lalu.Perkara berkenaan disahkan Ketua Polis Perak, Datuk Mohd Yusri Hassan Basri.Terdahulu, pihaknya menerima maklumat daripada pengusaha kuari mengenai penemuan serpihan jentera yang disyaki dikendalikan oleh salah seorang mangsa ketika kejadian."Sebaik tiba di lokasi, pasukan mencari dan menyelamat (SAR) menemui cebisan tulang dan rangka manusia di dalam sebahagian kabin jentera.Cebisan tulang dan rangka manusia itu kemudiannya dihantar ke Jabatan Forensik Hospital Raja Permaisuri Bainun (HRPB) Ipoh untuk tujuan bedah siasat dan ujian DNA bagi pengesahan identiti," katanya.

Operasi SAR diteruskan untuk mengesan rangka jentera lain yang dipercayai masih tertimbus di bawah runtuhan tersebut.Dalam kejadian 8 Mac lalu, dua mangsa dipercayai tertimbus di bawah runtuhan kuari bersama jentera digunakan.Mereka ialah Itam Lasoh, 43 tahun dan Kheow Loo Siew Soon, 49 tahun.


Pengurusan industri buluh perlu diselaras, tingkat potensi komersial - Zuraida

KUALA LUMPUR, 20 September- Pengurusan industri buluh tempatan perlu diselaraskan segera bagi mempromosi dan memajukan sektor berkenaan.Menteri Perusahaan Perladangan dan Komoditi, Datuk Zuraida Kamaruddin berkata industri buluh boleh dijadikan satu bidang agrikomoditi yang menyumbang kepada peningkatan pendapatan rakyat dan menjana ekonomi negara.Jelasnya, permintaan buluh tempatan dari negara-negara luar juga sangat menggalakkan.Malah nilai eksport produk buluh pada tahun 2021 juga meningkat kepada RM8.41 juta berbanding RM8.28 juta pada tahun 2020.Walaubagaimanapun, industri buluh tempatan masih kecil dan hanya mempunyai 567 penanam buluh yang terbabit secara langsung dalam industri papan buluh, perabot, pembinaan, tekstil, perladangan, makanan, arang buluh dan kraftangan."Kerana dunia sekarang dah mula bercakap dan mula menggunakan produk daripada buluh, sampai membuat bangunan pun daripada buluh, baju dan sebagainya. "Jadi saya pun terkejut bila pergi negara Eropah, negara barat, mereka dah mula bercakap mengenai barangan dari buluh sedangkan mereka tiada buluh. "Maknanya potensi buluh ini sangat bagus untuk masa depan ekonomi negara," katanya.

Beliau bercakap kepada media selepas merasmikan World Bamboo Day Malaysia 2022 di Institut Penyelidikan Perhutanan Malaysia (FRIM) Kepong, di sini hari ini.Tambah Zuraida, FRIM juga digesa menyasarkan negara-negara dunia ketiga untuk memindahkankepakaran teknologi mereka sekali gus menjadi sumber pendapatan negara.Ini kerana kebanyakan negara yang sedang membangun seperti Bangladesh, India, Pakisan dan Kemboja masih belum mempunyai kepakaran hutan seperti FRIM.Dengan kepakaran itu terbukti bahawa Malaysia telah mandahului dari segi teknologi, produktiviti serta mempunyai kualiti dalam industri buluh.


Isu sindiket penipuan kerja akan dibincang dalam mesyuarat kabinet esok

PUTRAJAYA, 20 September- Isu berkaitan sindiket penipuan kerja melibatkan warganegara Malaysia akan dibincangkan dalam mesyuarat kabinet esok.Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad menegaskan, kerajaan memandang serius isu berkenaan yang berlaku di beberapa negara ASEAN."Perdana Menteri telah mengarahkan saya untuk melihat perkara ini secara lebih mendalam dan saya berterima kasih kepada beberapa Badan Bukan Kerajaan (NGO) sehingga kita rasa terpanggil untuk membawa perkara ini dalam mesyuarat kabinet esok. Mereka semua rakyat Malaysia, perlu diambil perhatian dan pendekatan yang serius, saya berpendapat perkara ini akan dapat diselesaikan secara lebih holistik pada esok hari bila dibentangkan kepada jemaah menteri," katanya dalam sidang media selepas bertemu dengan keluarga mangsa sindiket penipuan kerja di sini.

Kementeriannya akan turut mengemukakan cadangan kepada kabinet untuk menubuhkan satu jawatankuasa khas mengenai sindiket penipuan pekerjaan serta jenayah rentas sempadan di peringkat Asean.Kira-kira 170 rakyat negara ini yang telah menjadi mangsa sindiket tersebut di Laos, Kemboja dan Myanmar.Menurutnya, kerajaan melalui Wisma Putra bekerjasama rapat dengan negara terlibat, tetapi menghadapi sedikit kesukaran melibatkan Myanmar.

Semalam, Kementerian Luar telah membawa pulang lima lagi rakyat Malaysia di Kemboja yang menjadi mangsa sindiket berkenaan.


JPJ Perak lupus 47 kenderaan sita secara pelelongan

IPOH, 20 September- Jabatan Pengangkutan Jalan (JPJ) Perak melupuskan 47 kenderaan sita secara pelelongan kali kedua bagi tahun 2022.  Pengarahnya, Mohammad Yusoff Abustan berkata kenderaan yang disita mempunyai pelbagai kesalahan dibawah Akta Pengangkutan Jalan (APJ) 1987.  Menurutnya, daripada jumlah itu 35 buah kenderaan boleh dilesenkan dan 12 buah kenderaan tidak boleh dilesenkan (skrap).  "Motosikal sebanyak 13 buah, 11 boleh dilesenkan, dua skrap, kereta ada 23 boleh dilesenkan, lapan skrap dan lori tiga buah, 1 boleh dilesenkan 2 skrap," katanya kepada pemberita selepas tamat sesi lelongan di sini, hari ini.

Sesi lelongan melibatkan 53 orang pembida dan memperoleh hasil kutipan sebanyak RM505,000.  Sementara itu, dari tahun 2015 hingga setakat Ogos 2022, JPJ Perak telah menyita 292 buah kenderaan klon menerusi operasi berterusan.


Demam Babi Afrika : Dua ladang komersial di Perak dijangkiti, namun terkawal

IPOH, 20 September- Dua ladang babi komersial di Perak dikesan dijangkiti penyakit African Swine Fever (ASF).  Exco Perladangan, Pertanian dan Industri Makanan, Razman Zakaria berkata ia dikesan melalui ujian Polymerase Chain Reaction (PCR) oleh Institut Penyelidikan Veterinar (VRI) Ipoh pada 17 dan 18 September lalu. Jangkitan wabak itu jelas beliau bagaimanapun berada dalam keadaan terkawal dan hanya berlaku di daerah Kerian.  Beberapa langkah diambil bagi mengawal penularan tersebut termasuk melupus segera baki populasi 88 ekor babi di ladang terjangkit yang dijangka selesai hari ini.  Selain itu, daya jejak ke atas kenderaan pengangkut haiwan terlibat dengan ladang dijangkiti juga dilakukan serta mengawal ketat pergerakan keluar masuk babi dan kenderaan ke ladang berkenaan.  Beliau menasihati orang ramai agar tidak panik kerana penyakit ASF adalah tidak berjangkit pada manusia.  Manakala para penternak pula disaran agar tidak menghantar babi ke rumah sembelih sekiranya terdapat tanda klinikal disyaki penyakit di ladang.

(Exco Perladangan, Pertanian dan Industri Makanan, Razman Zakaria)


Melaka rintis usaha jadi negeri pertama kempen suntikan vaksin anti-tifoid

AYER KEROH, 20 September - Melaka merintis usaha menjadi negeri pertama mengadakan kempen besar-besaran menggalakkan pengusaha dan pengendali makanan yang beroperasi di rumah mendapatkan suntikan vaksin anti-tifoid. Exco Kesihatan dan Antidadah Negeri, Dr Muhamad Akmal Saleh berkata ia bagi memastikan kualiti dan tahap makanan yang disediakan oleh pengusaha makanan berkenaan selamat kepada pengguna.Menurut Muhamad, pengusaha juga digalakkan untuk mendaftar di dalam Food Safety Information System of Malaysia (FoSIM) dan mendapatkan latihan pengendali makanan.

"Jadi, untuk mendaftar FoSIM ini adalah secara percuma...dia boleh daftar secara dalam talian dan kita buka kepada semua pejabat kesihatan daerah... peniaga-peniaga dalam talian ini yang berpusat di rumah boleh ke pejabat kesihatan daerah untuk mereka daftar."Tidak perlu SSM, hanya perlu nombor kad pengenalan sahaja. Sudah daftar FoSIM dan pergi latihan akhirnya mereka akan didaftarkan di dalam FoSIM," katanya ketika ditemui pemberita pada Sambutan Hari Keselamatan Makanan Sedunia peringkat negeri Melaka, di sini.Tambah Muhamad, pengguna perlu membuat pilihan bijak dengan melayari laman sesawang FoSIM untuk mengenalpasti pengusaha makanan yang sudah berdaftar dan telah mendapat suntikan vaksin anti-tifoid.


Pembangunan mampan, negara perlu beralih kepada sumber boleh diperbaharui

KUALA LUMPUR, 20 September- Pembangunan mampan bukan saja membabitkan kelestarian alam sekitar, rangkuman sosial dan ekonomi yang meluas.Sultan Perak, Sultan Nazrin Muizzuddin Shah bertitah ketiga-tiga elemen itu seharusnya menjadi sebahagian daripada peralihan adil ke arah kehidupan yang lebih baik."Kita mesti menyesuaikan mekanisme trajektori pertumbuhan untuk memastikan ia menghormati batasan semula jadi yang dikenakan oleh sempadan planet. "Justeru daripada mengurangkan penggunaan tenaga kita sendiri, apa yang perlu dilakukan ialah mengubahnya daripada bahan api fosil yang tidak mampan dan merosakkan, ke arah penggunaan sumber boleh diperbaharui yang jauh lebih besar," titah baginda.Sultan Nazrin bertitah demikian dalam sidang kemuncak The Cooler Earth Sustainability Summit, anjuran kumpulan CIMB, di sini hari ini. Titah baginda, pertumbuhan ekonomi mesti diteruskan namun perlu mengurangkan penggunaan berlebihan sumber alam semula jadi yang terhad seperti air, udara, tanah dan spesies habitat lain.

(Sultan Perak, Sultan Nazrin Muizzuddin Shah)


Kedah siap siaga hadapi banjir

CHANGLUN, 20 September- Kedah melakukan persediaan rapi bagi menghadapi fasa peralihan Monsun Timur Laut pertengahan November ini yang dijangka menyebabkan bencana banjir.Ia termasuk menyediakan bekalan makanan dan barangan keperluan asas kepada penduduk terjejas banjir khususnya mereka yang ditempatkan di Pusat Pemindahan Sementara (PPS).Pengerusi Jawatankuasa Pembangunan Wanita, Keluarga, Masyarakat dan Kebajikan Negeri Kedah, Datuk Halimaton Shaadiah Saad berkata, pihaknya akan memastikan keperluan berkenaan yang disimpan di depot Jabatan Kebajikan Masyarakat (JKM) di Bedong mencukupi. Selain itu, PPS juga berada dalam keadaan siap siaga bagi menempatkan penduduk terjejas banjir."Ada kawasan-kawasan, contohnya seperti di Kubang Pasu, kita ada mukim-mukim yang jadi 'hotspot'. Kita akan fokus kepada pemerkasaan penghulu dan Jawatankuasa Pembangunan dan Keselamatan Kampung (JPKK) dan juga Badan Bukan Kerajaan (NGO) untuk membantu mangsa-mangsa nanti. Yang paling penting bilik operasi bencana banjir akan didominasi oleh pegawai daerah," katanya selepas merasmikan Jelajah Prihatin Wanita Kedah 2022 sempena Karnival Usahawan Wanita Kedah 2022 di sini.

(Datuk Halimaton Shaadiah Saad, Pengerusi Jawatankuasa Pembangunan Wanita, Keluarga, Masyarakat dan Kebajikan Negeri Kedah)

Jabatan Meteorologi Malaysia (MetMalaysia) meramalkan negara akan mengalami hujan lebat berterusan mulai pertengahan November ini yang membawa kepada banjir besar pada penghujung bulan berkenaan.Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, dengan risiko berlaku hujan lebat berterusan serta banjir berskala besar.


Kawasan terbakar di Kampung Cina dibangunkan semula

KUALA TERENGGANU, 20 September- Kawasan tapak kebakaran di Kampung Cina, di sini akan dibangunkan semula dengan mengekalkan ciri-ciri warisan setempat.Menteri Besar, Datuk Seri Dr Ahmad Samsuri Mokhtar berkata ia bakal menjadi antara lokasi tarikan pelancong di daerah tersebut.Menurutnya, pembangunan semula itu akan dibincangkan bersama pemilik bangunan terbabit selepas laporan penuh berkaitan kejadian diperolehi. "Kita akan bincang cara terbaik supaya ia (pembangunan) tidak pelik, kalau jadi bangunan lain, suasana di sini pun jadi lain. "Jadi kita akan cuba memastikan suasana di kawasan Kampung Cina menjadi warisan atau tempat sejarah bagi Kuala Terengganu ini...bangunkan kembali dan tidak terjejas akibat kebakaran yang di alami ini," katanya.

(Datuk Seri Dr Ahmad Samsuri Mokhtar/Foto Bernama)

Beliau berkata demikian selepas mengadakan lawatan ke lokasi kebakaran di Kampung Cina, di sini hari ini.  Turut disampaikan sumbangan bantuan kewangan RM2,000 kepada beberapa penyewa serta pemilik terlibat.  Hadir sama Pengarah Jabatan Bomba dan Penyelamat Terengganu, Md Hilman Abd Rashid.


Pastikan negara tidak ketinggalan dalam bidang STEM - PM

KUALA LUMPUR, 20 September - Malaysia tidak boleh ketinggalan dalam perkembangan bidang Sains, Matematik, Kejuruteraan dan Teknologi (STEM).Perdana Menteri, Datuk Seri Ismail Sabri Yaakob berkata ia bagi memastikan negara terus kekal mampan dan berdaya saing di peringkat global.Untuk itu katanya, PETRONAS telah menjadi penyokong kuat kepada usaha kerajaan memperkasa bidang sains, teknologi, dan inovasi (STI) sebagai pemboleh daya kepada pemantapan sosioekonomi negara.

"Saya memandang serius tentang bilangan pelajar dalam bidang STEM yang kini berada pada kadar 47 peratus dan Sains Tulen pada 19 peratus dengan meneliti Hala Tuju STEM sebagai persediaan rapi mengharungi Revolusi Perindustrian 4.0 (IR4.0)," katanya ketika berucap pada Majlis Penyampaian Anugerah Program Penajaan Pendidikan PETRONAS (PESP) 2022 di Pusat Konvensyen Kuala Lumpur (KLCC), hari ini.Tambah Ismail, syarikat gergasi petroleum negara itu juga telah melaksanakan pelbagai inisiatif dan program bagi memupuk minat pelajar dalam bidang Sains, Matematik, Kejuruteraan dan Teknologi (STEM) bermula dari sekolah rendah.


178 pesara KKOMM diraikan dalam Majlis Jasamu Dikenang

PUTRAJAYA, 20 September - Seramai 178 pesara dari enam jabatan dan agensi di bawah Kementerian Komunikasi dan Multimedia Malaysia (K-KOMM) diraikan dalam Majlis Jasamu Dikenang 2022 K-KOMM.Timbalan Menteri K-KOMM, Datuk Zahidi Zainul Abidin berkata jasa dan bakti mereka sangat besar terutama dalam membantu operasi kementerian sepanjang tempoh negara berhadapan dengan pandemik COVID-19.

"Kita mainkan peranan yang penting sewaktu kita hendak melawan COVID-19 dahulu. Kita menjadi kementerian yang utama dalam menyampaikan kempen supaya kita berperang dengan COVID-19 dan syukur Alhamdulillah kita menang. Jasa tuan-tuan dan puan-puan cukup besar dan saya ucapkan terima kasih."Pengalaman tuan-tuan dan puan-puan sewajarnya dikongsi serta dijadikan panduan dan teladan untuk penjawat awam yang sedang berkhidmat agar mereka dapat menjalankan tugas dengan lebih efisyen serta memenuhi ekspektasi pelanggan," katanya.

Datuk Zahidi berkata demikian ketika berucap pada majlis tersebut sebelum menyempurnakan penyampaian sijil penghargaan kepada pesara K-KOMM, di sini.Hadir sama pada majlis tersebut Ketua Setiausaha K-KOMM, Datuk Seri Mohammad Mentek dan Ketua Pengarah Penyiaran, Datuk Che Roslan Che Daud.Tambah Zahidi, acara tahunan itu juga merupakan tanda penghargaan kerajaan kepada khidmat bakti pesara K-KOMM sepanjang mereka berada dalam tempoh perkhidmatan.


RMKe-12: Peruntukan RM19.5 juta bangunkan industri kelapa, tanaman kopi negara

BATU PAHAT, 20 September- Peruntukan berjumlah RM19.5 juta diluluskan dalam Rancangan Malaysia ke-12 (RMKe-12) bagi membangunkan industri kelapa dan tanaman kopi di negara ini.

Daripada jumlah itu, RM4.5 juta diperuntuk bagi tanaman kopi dan RM15 juta lagi untuk industri kelapa, yang meliputi penyediakan infrastruktur dan fasiliti berkaitan kedua-dua produk berkenaan.  Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata peruntukan itu juga untuk pembekalan input-input pertanian, perolehan bahan dan kawalan perosak serta pemindahan teknologi.  "Ini adalah satu peruntukan yang agak besar dan saya percaya kerajaan di masa hadapan nanti, kita akan bagi galakan khusus kepada dua tanaman ini supaya negara kita akan dapat mencapai ta hap sara diri, SSL," katanya.

(Datuk Dr Nik Muhammad Zawawi Salleh)

Beliau menyatakan demikian selepas perasmian Sambutan Hari Kelapa dan Kopi 2022 di Pusat Pertanian Parit Botak, di sini. Program menghimpunkan kira-kira 150 pengusaha tanaman kelapa dan kopi, koperasi serta syarikat berkaitan produk berasaskan kelapa dan kopi.  Ia juga menjadi satu platform memberikan pendedahan kepada setiap pemegang taruh berkenaan teknologi penanaman dan aktiviti huluan serta hiliran tanaman kelapa dan kopi.


JohorFM jalin kerjasama dengan SPRM terbit drama

(Pengarah Penyiaran Johor, Ramlee Johari menyampaikan cenderamata kepada Datuk Azmi Alias selepas kunjungan hormatnya ke RTM Johor)

JOHOR BAHRU, 20 September- Suruhanjaya Pencegahan Rasuah Malaysia (SPRM) Johor menjalin kerjasama dengan Johorfm menerbitkan drama berkonsepkan lakonan semula berkaitan kes rasuah, tahun depan.  Ia bertujuan meningkatkan tahap kesedaran masyarakat terhadap kes rasuah di negeri itu.  Pengarah Suruhanjaya Pencegahan Rasuah Malaysia Johor, Datuk Azmi Alias, berkata, kerjasama itu memberikan perkembangan semasa berkaitan rasuah kepada masyarakat melalui pendekatan baharu.  Drama tersebut ditayangkan secara berepisod dengan melakonkan semula beberapa kes yang pernah berlaku sebelum ini.  "Di negeri Johor, Alhamdulillah setakat ini pendekatan kami dalam membuat pencegahan rasuah sangat baik dan masyarakat menerima baik tentang kaedah yang kami gunakan untuk menyebar luas isu berkaitan rasuah ini,' katanya. Beliau berkata demikian selepas hadir melakukan kunjungan hormat ke RTM Johor.

(Pengarah SPRM Johor, Datuk Azmi Alias menjawab soalan wartawan selepas melakukan kunjungan hormat ke RTM Johor)


Pelepasan 224 tukun tiruan sekitar Pulau Langkawi, sejak 2006 hingga kini

LANGKAWI, 20 September- Sebanyak 224 tukun tiruan telah dilepaskan di sekitar perairan Pulau Langkawi, Kedah sejak tahun 2006 hingga kini. Pelepasan tersebut merupakan usaha jangka panjang menangani isu kekurangan sumber dan pendapatan nelayan, seterusnya meningkatkan sosioekonomi rakyat. Pengerusi Jawatankuasa Pertanian dan Industri Makanan, Perusahaan Perladangan dan Komoditi, Pengangkutan, Hal Ehwal Masyarakat India Kedah, Datuk Azman Nasruddin berkata pelepasan tukun tiruan berjaya meningkatkan hasil tangkapan sekali gus memberi manfaat kepada 2,348 nelayan di sekitar perairan Langkawi. Antara lokasi pelepasan adalah Pulau Payar, Kuala Teriang, Kuala Chenang, Pulau Tuba, Pulau Hitam, Pulau Balar dan Pulau Chepu. "Jabatan Perikanan Malaysia sedang merancang untuk memperbanyakkan lagi tukun-tukun tiruan ini di seluruh negara dan saya berharap negeri kedah akan menjadi tempat tumpuan untuk kita menurunkan tukun-tukun tiruan ini."Jadi kajian telah dibuat, pembinaan tukun tiruan ini memberi manfaat yang banyak kepada industri perikanan negara dan memberi manfaat kepada para nelayan," katanya.

(Pelepasan tukun tiruan merupakan usaha jangka panjang menangani isu kekurangan sumber dan pendapatan nelayan)

Beliau bercakap kepada RTM selepas melancarkan Program Tukun Konservasi Pulau Balar, di sini. Hadir sama Timbalan Ketua Pengarah (Pembangunan) Perikanan Malaysia, Datuk Mohd Mokhtar Mahmud; Pengarah Bahagian Kejuruteraan, Abdul Halim Marzuki; Pengarah Perikanan Negeri Kedah, Sukri Deris; Penolong Pengarah Bahagian Perancang Ekonomi Negeri, Juwaidi Mahmood dan Ketua Penolong Pegawai Daerah Langkawi (Pembangunan), Zulkifli Abdullah.

Sebanyak 11 unit tukun tiruan melibatkan kos sebanyak RM263,000 dilepaskan di perairan pulau tersebut.

Ia merupakan sebahagian daripada peruntukkan berjumlah RM1.03 juta yang diluluskan untuk melabuhkan tukun di tiga lokasi di Kedah bagi tempoh 2020 hingga 2022. Selain meningkatkan sumber perikanan, pelepasan tukun tiruan tersebut bertujuan mencegah pencerobohan nelayan pukat tunda, mengurangkan konflik antara nelayan tradisional dan komersial selain meningkat peluang nelayan berskala kecil untuk menambah pendapatan. Perairan Pulau Langkawi mempunyai keluasan berukuran 478.48km persegi dan mempunyai 2,348 orang nelayan termasuk awak-awak yang mengusahakan peralatan tradisional.


Simulasi pengurusan PPS, Perlis siap siaga hadapi banjir

KANGAR, 20 September- Seramai 150 petugas dari Jabatan Kebajikan Masyarakat, Angkatan Pertahanan Awam, Jabatan Sukarelawan Malaysia, Polis Diraja Malaysia, Jabatan Kesihatan Negeri dan Persatuan Komuniti Kebajikan Sukarelawan Negeri Perlis (PVAC) menyertai Simulasi Pengurusan Pusat Permindahan Sementara.Simulasi dianjur Jabatan Kebajikan Masyarakat itu sebagai persediaan menghadapi bencana banjir yang dijangka berlaku sekitar November ini hingga awal tahun 2023.Menurut Pengarah Jabatan Kebajikan Masyarakat Negeri, Ku Chik Ku Mat Esa, menerusi simulasi tersebut, kesiapsiagaan setiap agensi terlibat dapat ditambah baik dalam mengurus mangsa banjir di setiap Pusat Permindahan Sementara seluruh Perlis.Selain itu, simulasi yang diadakan juga dapat membantu dalam menyusun atur peranan setiap agensi terlibat di 71 Pusat Permindahan Sementara (PPS) yang akan diaktifkan sekiranya berlakunya bencana banjir.Keseluruhan PPS tersebut mampu menampung lebih 4,000 mangsa banjir yang dilengkapi prasarana lengkap untuk kemudahan mangsa yang terjejas.Beliau memaklumkannya pada Simulasi Pengurusan Pusat Permindahan Sementara (PPS) Jabatan Kebajikan Masyarakat di Dewan Rumah Anak Yatim amak Teh.Walaupun Perlis tidak disenarai antara negeri yang terlibat dengan banjir besar, namun kesiapsiagaan setiap agensi dan jabatan kini dipertingkatkan bagi menghadapi situasi luar jangka.

(Angkatan Pertahanan Awam antara agensi terlibat dalam simulasi anjuran JKM Perlis)


Fasa kedua tukun tiruan di Sarawak tumpu kepada pemuliharaan marin, pelancongan

KUCHING, 20 September- Sarawak akan melaksanakan fasa kedua projek tukun tiruan di bawah Rancangan Malaysia ke-12 (RMK12), yang memberi tumpuan kepada usaha mempromosi pemuliharaan marin dan ekopelancongan.Premier Sarawak Tan Sri Abang Johari Tun Openg berkata pelaksanaan projek dijangka bermula tahun depan sebaik sahaja peruntukannya ditentukan oleh kerajaan negeri.“Berbeza dengan fasa pertama, fasa kedua ini akan mengambil kira beberapa bidang tertentu yang dikenal pasti untuk pembiakan batu karang, dan sekiranya ia menghasilkan impak positif, aktiviti menyelam dan memancing akan menjadi antara aktiviti pelancongan di kawasan itu,” katanya.Bercakap kepada pemberita selepas melabuhkan bongkah tukun ke-16,800 secara simbolik bagi menandakan siapnya projek fasa satu di perairan Pulau Satang di Jeti Kampung Telaga Air , beliau berkata projek berkenaan setakat ini membuahkan hasil positif sejak ia dimulakan pada 2018.“Sumber marin untuk nelayan telah meningkat dan ini pastinya menambah pendapatan mereka dan memberi impak positif kepada kehidupan mereka. Memancing tidak lagi bermusim kerana mereka mendapat tangkapan yang baik sepanjang masa. Projek itu sememangnya memberi impak ekonomi yang positif kepada masyarakat pesisir pantai,” katanya.Abang Johari berkata projek itu juga menyebabkan bilangan penyu yang direkodkan mendarat di pantai Sarawakturut meningkat, dengan penemuan terbaru dilaporkan di Telok Melano di Lundu dan Taman Negara Similajau di Bintulu.Selain melabuhkan tukun di sepanjang hampir 1,000 km perairan pantai dari daerah Lundu di bahagian selatan Sarawak sehingga ke Lawas di utara, beliau berkata Kerajaan Negeri juga telah membentuk Pengawal Pantai Sarawak tahun lepas sebagai satu lagi langkah untuk melindungi kawasan pantainya.Sementara itu Ketua Pegawai Eksekutif SFC Zolkipli Mohamad Aton dalam kenyataan yang dikeluarkan untuk acara itu berkata Projek Tukun Sarawak Fasa Pertama direalisasikan sebagai Projek Rakyat menerusi peruntukan RM70 juta daripada Kerajaan Negeri.“Walaupun ada sedikit gangguan akibat pandemik COVID-19, SFC terus maju dan kami berjaya melabuhkan 16,800 tukun dalam 740 kluster yang mengandungi 20 hingga 30 tukun di sepanjang pantai Sarawak dari Tanjung Datu (di Lundu) ke Lawas,” katanya.Turut hadir pada majlis tersebut, Timbalan Premier Datuk Amar Awang Tengah Ali Hasan dan Datuk Seri Dr Sim Kui Hian, Timbalan Menteri Perancangan Bandar, Pentadbiran Tanah dan Alam Sekitar Datu Len Talif Salleh, dan Pengarah Hutan Sarawak Datu Hamden Mohamad.

(Premier Sarawak Tan Sri Abang Johari Tun Openg (KIRI) ketika dalam sidang media selepas melabuhkan bongkah tukun ke-16,800 secara simbolik bagi menandakan siapnya projek fasa satu di perairan Pulau Satang)


Masalah harga komoditi getah dibawa ke kabinet, esok - Mahdzir Khalid

CHANGLUN, 20 September- Masalah harga komoditi getah di bawah paras harga siling yang dihadapi oleh penoreh getah dan pekebun kecil ketika ini akan dibincangkan dalam mesyuarat kabinet, esok. Menteri Pembangunan Luar Bandar, Datuk Seri Mahdzir Khalid berkata, kementeriannya dan Kementerian Perusahaan Perladangan dan Komoditi KPPK telah mengadakan perbincangan bersama pada Isnin bagi menentukan inisiatif untuk meningkatkan pendapatan penoreh getah. Ujar beliau lagi, pihaknya akan membentangkan hasil perbincangan tersebut kepada Perdana Menteri, Datuk Seri Ismail Sabri Yaakob sebelum di bawa ke kabinet.Kerajaan katanya, memberi jaminan ada inisiatif tertentu yang sedang diusahakan untuk membantu pekebun kecil dan penoreh getah keluar dari kemelut harga yang rendah. "Saya bagi jaminan ada benda yang sedang dibincangkan oleh kerajaan bagi melihat bagaimana cara untuk membantu pekebun kecil dan penoreh getah. "Kadang-kadang kita terlepas pandang golongan penoreh dan hanya nampak pekebun kecil yang merupakan pemilik tanah semata-mata. Dalam hal ini, kena tolong dua-dua,"katanya. Minggu lalu Mahdzir berkata, KPLB sedang merangka dua cadangan untuk diusulkan kepada perdana menteri bagi manfaat pekebun kecil Pihak Berkuasa Kemajuan Pekebun Kecil Perusahaan Getah RISDA. Beliau berkata demikian pada sidang media selepas merasmikan Program Universiti Utara Malaysia UUM Membina Kesejahteraan Rakyat MEKAR 2022 di kampus UUM Sintok. Hadir sama, Naib Canselor UUM, Profesor Haim Hilman Abdullah serta Pengerusi Penglibatan Ibu Bapa, Komuniti dan Pihak Swasta (PIBKS) Negeri Kedah, Zainol Abidin Mohamad.

(Menteri Pembangunan Luar Bandar, Datuk Seri Mahdzir Khalid berucap pada Program Universiti Utara Malaysia UUM Membina Kesejahteraan Rakyat MEKAR 2022 di kampus UUM Sintok)


Dana bantu penerbitan filem berunsur kenegaraan diwujudkan - Annuar

PUTRAJAYA, 20 September - Kerajaan akan mewujudkan dana bagi membantu penerbitan filem tempatan berunsur kenegaraan dan mempunyai eleman perpaduan dalam masa terdekat.Menteri Komunikasi dan Multimedia, Tan Sri Annuar Musa berkata satu perbincangan telah diadakan bersama Kementerian Kewangan bagi mendapatkan peruntukan sebanyak RM50 juta bagi tujuan tersebut.Menurut Annuar, dana khas itu bagi menggalakkan lebih banyak penulis skrip meneroka dan mencungkil khazanah yang boleh membangkitkan semangat patriotisme dan sejarah negara.

"Penggiat filem perlu dibantu dan disokong sejak dari proses awal penghasilan filem, bagi memastikan ia berkualiti dan setanding filem luar."Saya sedang cuba untuk melihat kemungkinan membuat suatu itu menjadi lebih fleksibel, jadi Finas boleh pilih filem yang patut diberikan sokongan khas ini,” katanya.Sementara itu, Mengenai Festival Filem Malaysia (FFM) Ke-32 yang akan diadakan di Melaka pada 2 Disember ini, Annuar berkata festival tersebut setakat ini telah dapat menarik penyertaan daripada 17 syarikat penerbitan filem luar negara."Penyertaan ini sudah tentu dihadiri penerbit dan pengarah filem dari luar, jadi ini akan jadi ruang pertemuan antara mereka dengan penggiat industri filem tempatan, sekali gus mempromosikan filem tempatan,” katanya.


JMKM siswa diperkenalkan bermula Oktober - Noh

PUTRAJAYA, 20 September - Jualan Murah Keluarga Malaysia (JMKM) Siswa akan diperkenalkan bermula Oktober ini di institusi pengajian tinggi awam (IPTA) bagi meringankan beban pelajar sempena pembukaan semula universiti selepas cuti semester.Menteri Pembangunan Usahawan dan Koperasi, Tan Sri Noh Omar berkata sebagai permulaan, JMKM Siswa akan dimulakan di Universiti Kebangsaan Malaysia (UKM) pada minggu pertama Oktober sebelum diperluaskan kepada 20 kampus IPTA seluruh negara.Beliau yang juga ahli Pasukan Jihad Tangani Inflasi berkata, format pelaksanaan JMKM Siswa adalah sama dengan JMKM sedia ada iaitu jualan dibuat dua hari setiap minggu sehingga 31 Disember ini.

"Pelaksanaannya nanti terdiri daripada koperasi yang ada di pusat pengajian tinggi, jadi sekarang ini kita ada 14 kedai koperasi di Universiti dan enam pusat keusahawanan di IPTA."Barangan yang akan diberi tumpuan untuk dijual ialah alat tulis, salinan dokumen, perkhidmatan cetakan, tambahan prabayar data telekomunikasi, buku dan makanan,” katanya pada sidang media selepas mesyuarat Pasukan Jihad Tangani Inflasi, semalam.Tambah Noh, Kementerian Pembangunan Usahawan dan Koperasi (KUSKOP) diberi tanggungjawab bagi pelaksanaan JMKM Siswa dengan kerjasama kedai koperasi, pusat keusahawanan di IPT, Kementerian Pengajian Tinggi (KPT) dan Suruhanjaya Koperasi Malaysia.


Thailand lancar kempen hentikan permintaan terhadap produk gading

BANGKOK, 20 September- Agensi Pembangunan Antarabangsa Amerika Syarikat (USAID), Jabatan Taman Negara Thailand, Pemuliharaan Hidupan Liar dan Tumbuhan (DNP) serta WildAid melancarkan kempen mengurangkan penggunaan dan pembelian barang kemas serta aksesori berasaskan gading gajah.Kempen "Only Elephants Wear Ivory Best" menampilkan pelakon dan supermodel Thailand Cindy Sirinya Bishop, serta ahli astrologi dan feng shui Thailand terkenal, Master Tossaporn Sritula (Master Chang), dalam usaha menamatkan permintaan terhadap produk gading gajah dan menghalang pengguna membeli produk berkenaan pada masa hadapan.

Kempen itu juga menampilkan dua video berdurasi 32 saat yang dibintangi kedua-dua duta itu.Pakar Pembangunan Program Misi Pembangunan Serantau USAID untuk Asia, Dr Suphasuk Pradubsuk berkata kerajaan Amerika Syarikat (AS) kekal komited terhadap perkongsian produktif dengan Jabatan Taman Negara Thailand, Pemuliharaan Tumbuhan dan Hidupan Liar untuk menamatkan perdagangan hidupan liar secara haram dan melindungi alam sekitar serta kesihatan manusia dengan mengurangkan permintaan terhadap produk berkenaan.Beliau berkata kempen “Beautiful without ivory” USAID Wildlife Asia berjaya mengubah sikap kumpulan sasar dalam masa yang singkat."Kami berharap kempen 'Only Elephants Wear Ivory Best' akan meneruskan trend ini," kata Dr Suphasuk dalam satu kenyataan.Menurut kajian USAID 2020, kempen 'Beautiful without ivory' membantu mengurangkan permintaan pembeli sebanyak 50 peratus dan penerimaan sosial untuk membeli serta menggunakan produk berkenaan turut menurun sehingga 50 peratus berbanding kajian sama yang dilaksanakan USAID pada 2018.Persepsi bahawa 'gading itu cantik' menurun daripada 67 peratus pada 2018 kepada hampir 48 peratus pada 2020.Kempen 'Only Elephants Wear Ivory Best' juga bertujuan untuk membasmi pemacu utama penggunaan produk gading gajah di Thailand - kepercayaan bahawa produk terbabit membawa tuah kepada kehidupan dan menjanjikan kebahagiaan.Sementara itu, Ketua Pengarah DNP, Rutchada Suriyakul Na Ayutya berkata DNP bekerjasama rapat dengan USAID dan WildAid untuk membantu mengurangkan permintaan terhadap produk gading gajah haram sejak 2018.“Mengurangkan permintaan terhadap produk hidupan liar haram adalah antara strategi lain untuk menghentikan perdagangan haram, selaras dengan panduan Konvensyen Perdagangan Antarabangsa Spesies Fauna dan Flora Liar Terancam (CITES).“Kami benar-benar percaya bahawa dengan penguatkuasaan undang-undang di samping kempen seperti 'Only Elephants Wear Ivory Best', kami boleh mencipta nilai baharu dalam masyarakat untuk menghentikan penggunaan produk terbabit, serta menyumbang kepada pengurangan permintaan produk berasaskan gading dengan ketara,” katanya.USAID, WildAid dan DNP akan mempromosikan video kempen dan visual utama melalui Facebook, serta saluran media sosial lain untuk memaksimumkan jangkauan penonton.- BERNAMA


Gempa bumi kuat landa barat Mexico

PETALING JAYA, 20 September - Gempa bumi kuat berukuran 7.3 Magnitud dilaporkan berlaku di Michoacan, Mexico pada 2.05 pagi, menurut Jabatan Meteorologi Malaysia.

(Satu gempa bumi kuat landa barat Mexico/ MetMalaysia)

Gempa berpusat di 18.7 darjah Utara 102.9 darjah Barat dengan kedalaman 10 kilometer iaitu 226 kilometer Selatan dari Guadalajara,MexicoPenilaian Awal, tiada ancaman tsunami kepada Malaysia.


Lima mangsa sindiket kerja di Kemboja berjaya dibawa pulang

KUALA LUMPUR, 20 September- Lima lagi rakyat Malaysia yang menjadi mangsa sindiket penipuan tawaran pekerjaan di Kemboja, berjaya diselamatkan dan pulang ke tanah air pada isnin.Kementerian Luar dalam kenyataan malam tadi memaklumkan, kelima-lima individu berkenaan tiba di Lapangan Terbang Antarabangsa Kuala Lumpur (KLIA) melalui penerbangan MH755 pada 2 petang semalam.Perkembangan itu menjadikan bilangan kes mangsa sindiket penipuan tawaran pekerjaan di Kemboja yang berjaya diselamatkan sehingga hari ini adalah seramai 143 orang, daripada 158 kes yang dilaporkan.

(Bangunan Kementerian Luar di Putrajaya- Foto fail)

“Daripada bilangan mangsa yang diselamatkan, 29 masih berada dalam depoh tahanan imigresen di Kemboja manakala selebihnya telah pulang ke tanah air.“Kedutaan Besar Malaysia di Phnom Penh terus giat menjalankan usaha untuk menjejaki rakyat Malaysia, yang dilaporkan menjadi mangsa sindiket penipuan ini di Kemboja,” menurut kenyataan itu. Selain Kemboja, Kementerian Luar Negeri melalui Kedutaan-Kedutaan Besar Malaysia yang lain sedang mempergiatkan usaha untuk menyelamatkan rakyat negara ini yang menjadi mangsa sindiket di Laos, Myanmar dan Thailand.Berdasarkan rekod, seramai 16 orang rakyat Malaysia di Thailand, 27 di Laos dan lima di Myanmar, yang menjadi mangsa sindiket berjaya diselamatkan.Sementara itu, bilangan yang sedang dijejaki pula adalah seramai 12 orang di Thailand, 28 di Laos dan 54 orang di Myanmar.“Kedutaan-Kedutaan Besar Malaysia di negara terbabit, akan terus melipatgandakan usaha dan bekerjasama dengan pihak berkuasa negara-negara itu, dalam usaha mengesan dan menyelamatkan mangsa-mangsa sindiket berkenaan,” menurut kenyataan itu.- BERNAMA


JAKIM lancar Kempen Hentikan Fitnah di Media Sosial

(Menteri di Jabatan Perdana Menteri (Hal Ehwal Agama), Datuk Idris Ahmad bercakap pada sidang media selepas melancarkan Kempen Hentikan Fitnah di Media Sosial di Kompleks Islam Putrajaya hari ini)

PUTRAJAYA, 19 September - Jabatan Kemajuan Islam Malaysia (JAKIM) melancarkan Kempen Hentikan Fitnah di Media Sosial dalam usaha membangkitkan kesedaran masyarakat untuk tidak berkongsi kandungan yang tidak sahih.  Menteri di Jabatan Perdana Menteri (Hal Ehwal Agama), Datuk Idris Ahmad berkata, budaya menyebarkan fitnah atau berita tidak benar di media sosial dilihat semakin menjadi kebiasaan dan harus dihentikan sehabis-habisnya.  "Perkara ini telah pun berlaku sejak berzaman dah berlaku perkara perkara fitnah ini, budaya ini budaya yang tidak baik wujud di dalam masyarakat kita terutamanya yang kita sudah hilang dari segi norma, etika akhlak kita, kita bimbang takut orang tidak tahan dengan fitnah ini mungkin sampai kepada peringkat bunuh diri, mereka tak boleh berhadapan dengan masyarakat kerana kesan psikologi yang ada kepada mereka nanti yang akibat tertekan dengan perbuatan-perbuatan fitnah itu tadi," kata beliau ketika ditemui selepas Majlis Pelancaran Kempen Hentikan Fitnah di Media Sosial di Kompleks Islam Putrajaya, di sini hari ini.

(Menteri di Jabatan Perdana Menteri (Hal Ehwal Agama), Datuk Idris Ahmad melancarkan Kempen Hentikan Fitnah di Media Sosial di Kompleks Islam Putrajaya hari ini)

Katanya juga, dakwah di dalam dunia siber juga perlu digerakkan dengan lebih terancang dan dinamik kerana masyarakat hari ini tidak boleh berpisah dengan teknologi komunikasi.  Lantaran itu, penyebaran fitnah ini diburukkan lagi dengan sikap segelintir masyarakat yang mudah mempercayai segala berita atau maklumat yang diterima tanpa menilai terlebih dahulu kesahihannya.  Idris juga menasihatkan agar semua pihak lebih berhati-hati dan bersikap tabayyun sebelum menyebarkan sesuatu berita di media sosial sehingga mengakibatkan kesalahfahaman kepada masyarakat.


Polis tahan dua lelaki, rampas dadah bernilai lebih RM91,000

(Ketua Polis Daerah Petaling Jaya, ACP Mohamad Fakhrudin Abdul Hamid)

PETALING JAYA, 19 September - Polis berjaya menahan dua lelaki warga tempatan dan merampas dadah seberat 31 kilogram jenis ganja, syabu dan pil yaba bernilai lebih RM91,000. Menurut Ketua Polis Daerah Petaling Jaya, ACP Mohamad Fakhrudin Abdul Hamid, rampasan dilakukan menerusi dua serbuan berasingan pada 13 September lalu di sekitar Petaling Jaya, Selangor.Menerusi serbuan pertama, pihaknya menemui 31 ketulan mampat daun-daun kering yang disyaki ganja yang disimpan di bahagian bonet kereta suspek.Tangkapan tersebut seterusnya membawa kepada penangkapan suspek kedua berumur 31 tahun, setengah jam kemudian di sebuah rumah.Kedua-dua suspek tidak bekerja dan hasil saringan air kencing mendapati mereka positif dadah jenis methamphetamine ketika ditahan.

(ACP Mohamad Fakhrudin Abdul Hamid menunjukkan dadah yang berjaya dirampas pihak polis)

"Bagi kedua-dua tangkapan ini, nilai keseluruhan rampasan disyaki dadah iaitu jenis ganja dengan anggaran berat 31,368 gram, 184 biji pil yaba dengan anggaran berat 19 gram dan syabu dengan anggaran berat 130 gram yang dianggarkan bernilai lebih kurang RM91,610 manakala nilai sitaan dianggarkan bernilai RM101,900 ringgit, hasil analisa rampasan dadah ini boleh dibekalkan kepada lebih kurang 31,500 orang penagih," kata beliau dalam sidang media, di sini hari ini.Tambahnya, bekalan dadah tersebut dipercayai dibawa dari kawasan utara tanah air untuk dijual di kawasan Damansara dan Petaling Jaya.Kedua-dua suspek kini ditahan reman selama tujuh hari dan disiasat di bawah Seksyen 39B Akta Dadah Berbahaya 1952.


Festival Makanan Halal Tanpa Tunai galak transaksi tanpa tunai

KUALA LUMPUR, 19 September- Festival Makanan Halal Tanpa Tunai anjuran Bank Rakyat yang bermula hari ini sehingga 23 September merupakan inisiatif menggalakkan transaksi tanpa tunai. Jelas Menteri Pembangunan Ushawan dan Koperasi, Tan Sri Noh Omar, acara itu selari hasrat kerajaan meningkatkan tahap celik kewangan melalui transaksi tanpa tunai dalam kalangan Keluarga Malaysia. Beliau yakin pengaplikasian teknologi dapat memacu pertumbuhan mampan Perusahaan Mikro, Kecil dan Sederhana (PMKS). "Kita punya sasaran untuk lima hari ini harap dapat jualan RM1 juta.Saya menyeru semua datang ke Menara Bank Rakyat bukan sahaja menjayakan program, tetapi boleh memilih pelbagai jenis makanan, dalam program ini duit tunai tak laku, semua kena pakai kad," katanya selepas melancarkan Festival Makanan Tanpa Tunai di sini.

(Tan Sri Noh Omar, Menteri Pembangunan Ushawan dan Koperasi)

Lebih 150 usahawan produk makanan terlibat dalam festival lima hari tersebut yang berlangsung di Menara Berkembar Bank Rakyat.


Kerajaan sedia pertimbang pelanjutan moratorium bantu PMKS

KUALA LUMPUR, 19 September- Pelanjutan moratorium ke atas pembiayaan boleh dipertimbang bagi membantu Perusahaan Mikro, Kecil dan Sederhana (PMKS) yang masih terjejas akibat pandemik COVID-19. Menteri Pembangunan Usahawan dan Koperasi, Tan Sri Noh Omar berkata, usahawan terlibat boleh mengemukakan rayuan kepada agensi kewangan di bawah kementeriannya termasuk SME Bank dan Bank Rakyat. Pihaknya juga melakukan intervensi undang-undang melalui penangguhan kes kebankrapan terhadap usahawan sehingga hujung tahun ini."Kita boleh mempertimbang rayuan kalau usahawan itu kita lihat memang perlukan lagi moratorium kita akan bagi. Selain itu bagi kes mahkamah, kalau nak bankrap, saman menyaman ini, kita lihat dulu," katanya selepas melancarkan Festival Makanan Tanpa Tunai di ibu negara.

(Tan Sri Noh Omar, Menteri Pembangunan Usahawan dan Koperasi)

Terdahulu, Majlis Pemulihan Negara (MPN) mencadangkan moratorium dilanjutkan kepada PMKS yang masih terbeban hutang selain terkesan dengan kenaikan Kadar Dasar Semalaman (OPR).


Tidak sesuai laksana PRU ketika musim tengkujuh

PUTRAJAYA, 19 September- Pelaksanaan Pilihan Raya Umum ke-15 (PRU ke-15) ketika musim tengkujuh disifatkan sebagai satu tindakan yang tidak sesuai.Menteri Komunikasi dan Multimedia, Tan Sri Annuar Musa berkata, situasi bencana akan menjadi faktor penghalang kepada rakyat menunaikan tanggungjawab dan menggunakan hak mereka sebagai pengundi.Jelas beliau, jika pilihan raya dilaksana ketika banjir melanda negara, ia akan memberi impak kepada jumlah kehadiran pengundi."Biasanya bila kita buat pilihan raya kita perlu memastikan kemudahan rakyat keluar mengundi, rasa aman, rasa selamat supaya masing-masing dapat menggunakan hak mereka. Kalau dalam keadaan banjir, bagaimana agaknya, mereka mesti nak menyelamatkan nyawa dulu kan, selamatkan harta, rumah, pengangkutan, mungkin jadi payah, hujan dan sebagainya. Agaknya selari tak dengan prinsip mengadakan pilihan raya, memberi peluang rakyat menggunakan haknya," katanya selepas melancarkan lagu tema filem baharu, Seratus yang berjudul 'Bunga Terindah' di sini.

(Tan Sri Annuar Musa, Menteri Komunikasi dan Multimedia)

Beliau yang juga Ahli Parlimen Ketereh turut memaklumkan, kenyataan Presiden UMNO, Datuk Seri Dr. Ahmad Zahid Hamidi baru-baru ini bahawa Barisan Nasional (BN) sanggup meredah banjir dan hujan lebat jika PRU ke-15 diadakan tahun ini, telah disalah tafsir.Jelasnya, kenyataan Datuk Seri Dr Ahmad Zahid itu merujuk kepada tahap siap siaga jentera BN, yang bersedia sepenuhnya bagi menghadapi PRU ke-15 dalam apa jua keadaan.


Banjir di Melaka semakin pulih, penduduk terjejas di PPS terus menurun

ALOR GAJAH, 19 September - Banjir di Melaka semakin pulih dan jumlah penduduk terjejas yang ditempatkan di dua Pusat Pemindahan Sementara (PPS) banjir di Alor Gajah juga terus menurun.  Menurut Sekretariat Jawatankuasa Pengurusan Bencana negeri (JPBN) Melaka, sehingga petang ini, jumlah penduduk terjejas di PPS Balai Raya Bukit Tambun dan PPS Balai Raya Bukit Balai hanya 21 penduduk daripada tujuh keluarga berbanding 28 penduduk daripada lapan keluarga pagi tadi.

Kedua-dua PPS itu akan ditutup selepas banjir pulih sepenuhnya.  Bagaimana pun susulan fenomena air termenung, beberapa kawasan masih digenangi air namun tidak melibatkan kediaman.


Benih varieti IS22 dalam proses pengesahan sebagai padi sah

BANGI, 19 September- Benih padi varieti terbaharu IS22 dalam proses untuk dibentangkan kepada Jawatankuasa Bantuan Kerajaan Kepada Industri Padi dan Beras (JKKIPB) bagi mendapatkan pengesahan sebagai padi sah.Menteri Sains, Teknologi dan Inovasi, Datuk Seri Dr. Adham Baba berkata, antara ciri-ciri varieti tersebut adalah tahan cuaca ekstrem termasuk banjir kilat. "Keupayaan benih baharu ialah matang lebih awal, hasil yang tinggi, boleh hidup dalam tanah yang kurang subur serta tahan dalam keadaan kemarau selain mampu hidup dalam banjir kilat," katanya selepas merasmikan sambutan Jubli Emas Nuklear Malaysia di sini.

(Datuk Seri Dr. Adham Baba, Menteri Sains, Teknologi dan Inovasi)

Tambah beliau, pihaknya akan berbincang dengan Kementerian Pertanian dan Industri Makanan (MAFI) agar dapat memperluaskan lagi tapak penanaman benih selain daripada 12 kawasan jelapang padi negara.Penyelidikan varieti IS22 mengambil masa 10 tahun sebelum ia diperkenalkan.


JPS Negeri Sembilan siap siaga hadapi musim banjir

(Pengarah Jabatan Pengairan dan Saliran (JPS) Negeri Sembilan, Ir Saari Abdullah bercakap pada sidang media selepas program sambutan Hari Inovasi serta Hari Kesihatan dan Keselamatan Pekerjaan JPS Negeri Sembilan)

SEREMBAN, 19 September - Jabatan Pengairan dan Saliran (JPS) Negeri Sembilan bersiap siaga menghadapi musim banjir yang dijangka melanda negeri itu pada November depan dengan pelaksanaan penyelenggaraan secara komited. Infrustruktur banjir termasuk penyelenggaraan sungai, stesen amaran awal banjir, stesen hujan dan stesen paras air akan dipastikan berfungsi dengan baik terutamanya di 81 lokasi kawasan banjir. Menurut Pengarah JPS negeri, Ir Saari Abdullah, pihaknya memberi keutamaan kepada kawasan yang berpotensi berlakunya kejadian banjir secara berulang berikutan aduan penduduk di kawasan terbabit melibatkan tebing runtuh, sungai semakin cetek, jambatan roboh dan saluran paip cetek.

Pada tahun lalu, JPS menerima sebanyak 94 aduan berhubung pelbagai kerosakan manakala sehingga Ogos tahun ini sebanyak 93 aduan telah diterima. "Langkah-langkah jangka pendek dan juga jangka panjang, jadi untuk jangka pendek saya rasa kebanyakan 90 peratus dah siap dan yang jangka panjang kita perlukan peruntukan yang besarlah, jadi untuk jangka panjang ini contohnya Sungai Linggi, Sungai Muar, Sungai Pedas," kata beliau pada sidang media selepas program sambutan Hari Inovasi serta Hari Kesihatan dan Keselamatan Pekerjaan JPS Negeri Sembilan yang dirasmikan Menteri Besar Negeri Sembilan, Datuk Seri Aminuddin Harun, di sini hari ini.Sambutan itu merupakan inisiatif JPS dalam usaha meningkatkan budaya inovasi dalam perkhidmatan awam serta platform sokongan keselamatan, kesihatan dan kebajikan para pekerja.


Perlu kajian masa sesuai PRU ke-15

LABUAN, 19 September- Suatu kajian perlu dilakukan bagi mengenal pasti masa yang sesuai untuk mengadakan Pilihan Raya Umum ke-15 (PRU ke-15).Ketua Umno Bahagian Arau, Datuk Seri Dr. Shahidan Kassim berkata, kejadian banjir yang dijangka berlaku hujung tahun ini mungkin memberi impak kepada kehadiran pengundi jika PRU ke-15 dilaksana.“Terdapat keperluan untuk satu kajian mendalam sama ada patut diadakan pilihan raya tahun ini atau tahun depan.Jika Parlimen dibubarkan dan banjir melanda beberapa negeri, pastinya kita memerlukan kerajaan sementara untuk menangani isu berkaitan banjir, justeru terdapat kebaikan dan keburukan dalam mengadakan pilihan raya tahun ini dan tahun depan,” katanya pada sidang media selepas menyampaikan watikah pelantikan kepada Ketua Pegawai Eksekutif (CEO) Perbadanan Labuan (LC) yang baharu di sini.

(Datuk Seri Dr. Shahidan Kassim, Ketua Umno Bahagian Arau)

Sementara itu, Datuk Seri Dr. Shahidan berkata, enam daripada tujuh kerusi di Wilayah Persekutuan yang dimenangi UMNO masih boleh dipertahankan parti itu pada pilihan raya tersebut.Beliau menegaskan anggota UMNO pada semua peringkat mestilah memberi maklum balas terhadap elemen negatif dalam pelbagai platform media sosial yang boleh menjejaskan kekuatan parti itu.


Banjir di Batu Pahat beransur pulih

BATU PAHAT, 19 September- Banjir yang berlaku di beberapa kawasaan di Batu Pahat beransur pulih.Setakat pukul 3.00 petang, 99 penduduk terjejas daripada 25 keluarga ditempatkan di Pusat Pemindahan Sementara (PPS) Sekolah Menengah Kebangsaan Sri Gading.Menerusi kenyataan Jawatankuasa Pengurusan Bencana Daerah, angka tersebut berkurangan berbanding 131 penduduk terjejas melibatkan 33 keluarga pada tengah hari tadi."Kawasan yang terjejas antaranya Taman Sri Pancor, Kampung Baru Sri Gading, Kampung Sengkuang, Pekan Sri Gading, Kampung Seri Tanjung," menurut kenyataan itu.

(Keadaan banjir di salah satu kawasan di Batu Pahat)

Sementara itu tiada amaran ribut petir dikeluarkan dan keadaan ketika ini masih terkawal.


Letusan gunung berapi lumpur di Tabin bukan pertama kali

LAHAD DATU, 19 September - Letusan gunung berapi lumpur di Lipad Mud Volcano, Taman Hidupan Liar Tabin dekat sini semalam yang tular di media sosial bukan pertama kali berlaku sebaliknya pernah terjadi pada 2014.Pengurus Besar Tabin Wildlife Holidays, Lawrence Chin berkata kejadian semalam disaksikan kira-kira lapan individu termasuk pelancong serta pemandu pelancong."Ada pemandu pelancong dan pelancong dalam perjalanan untuk memerhati burung dan melawat kawasan sekitar, tiba-tiba berlaku letusan kuat dan buih-buih keluar, kejadian berlaku kira-kira 10 minit," katanya ketika dihubungi Bernama.Semalam, beberapa laman Facebook memuat naik video letusan gunung berapi lumpur berkenaan dan mendapat perhatian warganet.Chin berkata lumpur yang dimuntahkan daripada letusan itu selamat dan tidak panas.

(Tular satu video di Facebook apabila gunung berapi lumpur di Taman Hidupan Liar Tabin, Lahad Datu, Sabah memuntahkan lumpur dalam jumlah yang banyak selepas dipercayai 'meletus' pagi semalam/FOTO Tabin Wildlife Resort (Borneo))

Sementara itu, pemandu pelancong Hamit Suban, 43, menyaksikan kejadian itu pada 10 pagi ketika membawa beberapa pelancong asing memulakan lawatan ke dalam kawasan hutan Tabin."Program pertama kami selepas bersarapan adalah melawat kawasan gunung berapi lumpur di dalam kawasan Tabin, saya membawa sekumpulan pelancong dari Amerika Syarikat dengan berjalan kaki sejauh 700 meter ke lokasi berkenaan."Ketika kami naik ke menara pemerhati untuk melihat burung dan haiwan lain, tiba-tiba kami terdengar bunyi dentuman kuat sebelum mendapati berlaku letusan lumpur di kawasan itu," katanya yang bekerja sebagai pemandu pelancong sejak 2005 di Borneo Eco Tours Kinabatangan dan menambah kejadian itu merupakan pertama kali disaksikan.Selain itu, pemandu pelancong dari Tabin Wildlife Resort, Amrafel Marang, 42, yang sudah 23 tahun bekerja di kawasan itu berkata lumpur terbabit cukup kaya dengan sumber mineral, sehingga menarik kehadiran haiwan ke tempat berkenaan."Letusan ini bukan pertama kali, ia pernah berlaku pada 2014 dan 2019, cuma kali ini ia sempat dirakam berbanding sebelum ini," katanya. - BERNAMA


Rithuan Mohd Ismail dilantik CEO baharu Perbadanan Labuan

LABUAN, 19 September- Rithuan Mohd Ismail dilantik sebagai Ketua Pegawai Eksekutif (CEO) Perbadanan Labuan baharu, berkuat kuasa 1 Oktober 2022 hingga 30 September 2024.Beliau menggantikan Dr. Fary Akmal Osman yang kontraknya tamat pada 8 Oktober 2021.Pengumuman pelantikan dibuat Menteri Wilayah Persekutuan, Datuk Seri Dr Shahidan Kassim."Saya percaya dengan pengalaman luas yang dimiliki, beliau mampu memperkukuhkan lagi tadbir urus serta fungsi Pihak Berkuasa Tempatan (PBT) yang dilaksana oleh Perbadanan Labuan agar terus memberi faedah kepada rakyat dan kerajaan.Saya bagi pihak kerajaan dan seluruh Keluarga Malaysia merakamkan ucapan tahniah atas pelantikan ini dan selamat menjalankan tugas kepada beliau," katanya dalam sidang media Majlis Penyampaian Watikah tersebut di Labuan.

(Datuk Seri Dr. Shahidan kassim menyampaikan watikah pelantikan kepada Rithuan Mohd Ismail selaku CEO baharu Perbadanan Labuan)

Tambah beliau, Rithuan, 54 tahun memiliki kelulusan Ijazah Sarjana Muda Pentadbiran Perniagaan dan Sarjana Pentadbiran Perniagaan (Ekonomi dan Perakaunan), telah berkhidmat di Lembaga Pembangunan Labuan bermula tahun 1994.Datuk Seri Dr. Shahidan turut menzahirkan penghargaan kepada Dr. Fary Akmal Osman, sepanjang tempoh beliau berkhidmat sebagai Ketua Pegawai Eksekutif Perbadanan Labuan sejak 10 Julai 2019.


Kilang proses bahan kitar semula musnah dalam kebakaran

BUKIT MERTAJAM, 19 September- Sebuah kilang memproses bahan kitar semula di Permatang Tinggi di sini musnah dalam kebakaran malam tadi, namun tidak melibatkan kemalangan jiwa atau kecederaan.Pegawai Operasi Balai Bomba dan Penyelamat (BBP) Bandar Perda Faisyal Riza Abd Samad berkata pihaknya menerima panggilan kecemasan pada pukul 11.51 malam dan bergegas ke lokasi kejadian."Sebaik tiba, api sedang marak dan sebahagian kilang memproses bahan kitar semula yang berkeluasan 3,716 meter persegi itu telah terbakar. Tiada mangsa yang terlibat dalam kebakaran itu."Pasukan bomba telah membuat pemeriksaan di lokasi kejadian dan semua pegawai serta anggota turut memakai peralatan perlindungan diri (PPE) lengkap untuk melakukan kerja-kerja pengawalan dan pemadaman api," katanya dalam kenyataan hari ini.

Keadaan api yang marak di lokasi kejadian di jalan permatang tinggi, lewat malam tadi

Katanya, selain BBP Bandar Perda, lebih 100 anggota bersama jentera dari BBP Bukit Mertajam, BBP Perai, BBP Sungai Bakap dan Pasukan Bomba Sukarela turut terlibat dalam operasi itu.Jumlah kerugian dan punca kejadian masih dalam siasatan.


Buka pintu air jika hujan lebat berterusan, JPS Melaka diberi kuasa arah agensi berkaitan

KLEBANG, 19 September- Jabatan Pengairan dan Saliran (JPS) Melaka perlu bersedia untuk mengeluarkan arahan kepada mana-mana agensi berkaitan supaya segera membuka pintu air jika berlaku hujan lebat berpanjangan.  EXCO Kerja Raya, Pengangkutan, Kemudahan Awam dan Pengurusan Banjir negeri, Datuk Rahmad Mariman berkata, langkah terbabit sebagai tindakan segera pihak berkuasa untuk mengelakkan berlakunya kejadian banjir, khususnya di beberapa kawasan berisiko tinggi.  Beliau berkata, JPS negeri sudah diberi kuasa penuh untuk mengeluarkan arahan terbabit, pada bila-bila masa, terutama ketika negara bakal berhadapan dengan fenomena Monsun Timur Laut.

Beberapa kawasan sudah dikenal pasti untuk pengendalian pintu air termasuk di Gangsa, Banda Hilir, Gadek dan Klebang.


Operasi mencari, menyelamat remaja lelaki hilang ketika mandi sungai diteruskan

SIBU, 19 September- Seorang remaja lelaki dikhuatiri lemas ketika bermandi-manda berdekatan dengan Feri Tanjung Maling, Sungai Bidut, di sini, petang semalam. Pusat Gerakan Operasi Jabatan Bomba dan Penyelamat Malaysia Sarawak memaklumkan mangsa dikenali sebagai Tan Chung Yun, 13 tahun, mandi bersama dua orang rakannya sebelum dilaporkan hilang.Balai Bomba dan Penyelamat Sungai Merah Sibu menerima panggilan mengenai kejadian tersebut daripada orang awam pada pukul 6.07 minit.Saksi kejadian yang juga jiran kepada keluarga mangsa memberitahu insiden berkenaan berlaku sekitar pukul 5.00 petang ketika mangsa sedang mandi bersama rakannya dan mangsa tidak timbul ke permukaan air.Kaedah pencarian 'water surface' dalam anggaran radius 100 meter di lokasi mangsa dikatakan tenggelam telah dilakukan.

Keadaan paras air sungai yang surut dan arus deras menyukarkan kerja-kerja mencari dan menyelamat mangsa.Operasi mencari dan menyelamat akan disambungkan semula hari ini.


Jumlah mangsa banjir di PPS semakin berkurangan

KUALA LUMPUR, 19 September- Keadaan banjir di Johor, Perak dan Melaka hari ini menunjukkan perkembangan positif apabila mangsa banjir yang ditempatkan di Pusat Pemindahan Sementara (PPS) kian berkurangan.Di Johor, banjir yang melanda Batu Pahat disebabkan pertembungan hujan lebat dan fenomena air pasang pada awal pagi Rabu lepas menunjukkan jumlah mangsa terus mencatatkan pengurangan kepada 131 orang setakat pukul 8.00 pagi tadi berbanding 164 orang yang direkodkan semalam. Jawatankuasa Pengurusan Bencana Daerah (JPBD) dalam kenyataan memaklumkan kesemua mangsa terdiri daripada 33 keluarga itu ditempatkan di sebuah PPS di Sekolah Menengah Kebangsaan Seri Gading di sini yang dibuka sejak Rabu lepas.Menurut JPBD, lokasi terjejas ialah Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung.Di Perak, jurucakap Sekretariat Jawatankuasa Pengurusan Bencana Negeri memaklumkan jumlah mangsa banjir di Kampung Tengah Bukit Semanggol dekat Bagan Serai yang ditempatkan di PPS Dewan Semanggol kekal 12 orang daripada tiga keluarga setakat pukul 9.00 pagi tadi.Kesemua mangsa dijangka pulang ke rumah masing-masing hari ini berikutan air banjir sudah surut sepenuhnya dan cuaca ketika ini adalah baik.Hujan lebat selama beberapa jam awal pagi semalam menyebabkan kawasan Kampung Tengah Bukit Semanggol di Bagan Serai dilanda banjir kilat dan terpaksa dipindahkan ke PPS yang mula dibuka pada pukul 12.00 tengah hari.

Di Melaka, jumlah mangsa banjir daripada lapan keluarga yang ditempatkan di dua PPS bertempat di Alor Gajah berkurang kepada 28 orang setakat pukul 8.30 pagi tadi berbanding 29 orang daripada sembilan keluarga pada pukul 8.00 malam semalam.Angkatan Pertahanan Awam Malaysia (APM) Melaka dalam satu kenyataan berkata sebanyak 20 mangsa daripada empat keluarga ditempatkan di PPS Balai Raya Bukit Balai manakala lapan orang daripada empat keluarga ditempatkan di PPS Balai Raya Bukit Tambun."Mangsa merupakan penduduk dari Kampung Bukit Tambun, Kampung Bukit Balai dan Kampung Pulau,” menurut kenyataan itu. -BERNAMA


Pemandu treler maut kenderaan terbabas berhampiran Terowong Menora

IPOH, 19 September- Seorang pemandu treler maut selepas kenderaan yang dipandunya itu terbabas ke bahu jalan di Kilometer 257 arah utara, Lebuhraya Utara Selatan (PLUS) berhampiran Terowong Menora, awal pagi tadi.Jurucakap Jabatan Bomba dan Penyelamat (JBPM) Perak berkata maklumat mengenai kejadian itu diterima kira-kira pukul 5.40 pagi dan mangsa dikenal pasti sebagai Budi Abd Rahman, 52 tahun."Mangsa tercampak keluar dari lori yang membawa muatan sampah itu sebelum tersepit di pembahagi jalan dan telah disahkan meninggal dunia di tempat kejadian oleh pasukan perubatan Kementerian Kesihatan Malaysia (KKM),” katannya dalam satu kenyataan.

Keadaan kawasan kemalangan di Terowong Menora / FOTO JBPM

Menurutnya pasukan dari Balai Bomba dan Penyelamat Kuala Kangsar dan Meru Raya itu diketuai Pegawai Bomba Kanan (PBK) II Ahmad Shauki Che Darus.Anggota bomba menggunakan peralatan menyelamat untuk mengeluarkan mangsa yang tersepit, sebelum diserahkan kepada pihak polis untuk tindakan selanjutnya.Mayat mangsa diserahkan kepada polis untuk tindakan lanjut dan operasi tamat pada pukul 7.38 pagi.Sementara itu, menurut Twitter plustrafik, kemalangan itu menyebabkan semua lorong terhalang dan pemandu diminta menggunakan laluan alternatif.Bagaimanapun, berdasarkan maklumat yang sama, kira-kira pukul 8.48 pagi, lorong kanan telah dibuka dan laluan kontra masih dibuka.Trafik arah utara perlahan sepanjang 3.5 kilometer manakala trafik arah selatan masih terkawal.


Bantuan RM1000 kepada penduduk terjejas banjir di Johor

BATU PAHAT, 19 September - Semua penduduk terjejas banjir di pusat pemindahan sementara (PPS) di Sekolah Menengah Kebangsaan (SMK) Sri Gading, di sini, menerima sumbangan daripada Tunku Mahkota Johor (TMJ), Tunku Ismail Sultan Ibrahim.

Menteri Besar, Datuk Onn Hafiz Ghazi, berkata penyampaian bantuan keperluan asas sebanyak 60 kotak tersebut telah disempurnakan oleh Askar Timbalan Setia Negeri Johor (JMF) dan para sukarelawan Southern Volunteers (SV).

Selain itu, mangsa banjir juga menerima bantuan sebanyak RM1,000 untuk setiap keluarga daripada Majlis Agama Islam Negeri Johor, katanya menerusi satu hantaran di Facebook rasminya, semalam.

Sementara itu, jumlah mangsa banjir di daerah ini yang ditempatkan di PPS SMK Sri Gading menurun kepada 164 orang setakat 8 malam pada Ahad, berbanding 194 orang yang direkodkan pada pukul 8 pagi.

Jawatankuasa Pengurusan Bencana Daerah (JPBD), dalam satu kenyataan, memaklumkan lokasi terjejas di daerah itu melibatkan Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung.


12 rumah kedai musnah terbakar

KUALA TERENGGANU, 19 September - Deretan 12 buah rumah kedai termasuk sebuah kedai emas di Jalan Kampung Cina di sini, musnah dalam kebakaran malam tadi.

Pemilik Kedai Emas Seri Cahaya Mohd Ridzuan Mohd Yasin, 39, berkata dia mengetahui mengenai kejadian itu pada pukul 8.15 malam setelah dimaklumkan oleh rakannya.

"Saya tutup kedai 5 petang dan pulang ke rumah di Hiliran (di sini)... Selepas tahu kedai terbakar saya bergegas ke kedai tapi masa sampai api dah marak dan bomba tak benarkan saya masuk.

"Saya tak sempat nak selamatkan apa-apa dan tak tahu setakat mana tahap kerosakan barang kemas yang ada dalam kedai," katanya kepada pemberita ketika ditemui di lokasi kejadian di sini.

Katanya, kedai milik keluarganya itu telah beroperasi sejak 25 tahun lepas dan terdapat peti besi untuk menyimpan stok barangan kemas selain beberapa mesin dan peralatan pertukangan emas.

Menurut Mohd Ridzuan, dia dimaklumkan kebakaran bermula dari sebuah kedai kain, menyebabkan api marak dengan cepat ke kedai bersebelahan.

Dalam kejadian itu juga, difahamkan empat keluarga yang menginap di deretan rumah kedai berkenaan tinggal sehelai sepinggang.

Seorang daripada ahli keluarga mangsa, Cham Lau Wee, 53, berkata dia yang sedang makan di medan selera berhampiran, bergegas ke tempat kejadian setelah diberitahu mengenai kebakaran itu.

"Ada empat orang keluarga tinggal di rumah keluarga (pusaka) kami ini, tapi semua tak ada di rumah masa kejadian. Abang dan kakak ipar pergi Melaka, dua lagi kakak keluar bersenam, saya tinggal di rumah berasingan di Jalan Sultan Sulaiman.

"Saya tak sempat selamatkan apa-apa termasuk tiga motosikal dalam rumah sebab masa sampai api dah besar," katanya yang memberitahu bahawa rumah berstruktur papan berkenaan sudah didiami keluarganya lebih 60 tahun.

Sementara itu, Timbalan Pengarah Jabatan Bomba dan Penyelamat Malaysia (JBPM) Terengganu, Penguasa Kanan Bomba 1 Mohd Khairiri Mat Rasad @ Arshad berkata pihaknya menerima panggilan pada 8.42 malam namun pasukannya telah berada di tempat kejadian lebih awal.

Katanya, oleh kerana jarak balai bomba dari tempat kejadian hanya 800 meter dan pihaknya telah mengetahui tentang kebakaran itu daripada orang awam yang datang terus ke balai.

"Lima buah rumah kedai musnah 100 peratus, manakala selebihnya ada yang musnah 90, 50 dan ada yang hanya 30 peratus," katanya kepada pemberita di tempat kejadian.

Beliau berkata 60 anggota dan pegawai bomba terlibat dalam operasi dengan empat jentera, dua lori tangki serta Unit Bantuan Perkhidmatan Kecemasan (EMRS).

"Api berjaya dikawal dalam 45 minit manakala punca kebakaran masih dalam siasatan. Tiada kecederaan atau kemalangan jiwa dilaporkan," katanya. - BERNAMA


Persediaan banjir: KPLB gerakkan JAKOA di kawasan pedalaman

KUALA NERANG, 18 September- Kementerian Pembangunan Luar Bandar (KPLB) akan menggerakkan Jabatan Kemajuan Orang Asli (JAKOA) dan Jawatankuasa Pembangunan dan Keselamatan Kampung (JPKK) bagi memastikan penduduk di pedalaman menerima bantuan banjir yang dijangka berlaku pada musim tengkujuh nanti.Menterinya, Datuk Seri Mahdzir Khalid berkata, dengan pegawai dan pimpinan tempatan yang berpengalaman dan mengetahui selok belok kawasan masing-masing, peranan JAKOA dan JPKK terbukti berkesan. "Persediaan banjir ini dia (KPLB) ada prosedur operasi standard (SOP). Contohnya di kawasan pedalaman kita ada JAKOA yang sudah ada SOP mereka dan nak buat apa, daripada 850 kampung orang asli di seluruh Semenanjung ini, dia (pegawai JAKOA) sudah tahu kawasan yang selalu banjir."Begitu juga dengan Ketua Kampung atau JPKK yang dilantik seluruh negara contohnya aliran hulu ke hilir sungai di daerah Padang Terap, kampung mana yang sebenarnya selalu banjir, yang tepi sungai ini dia sudah hafal sepatutnya dan dia akan ambil tindakan." kata Mahdzir dalam sidang media selepas melancarkan Gerakan Veteran UMNO 'Keluargaku Pengundi BN' di sini.Jabatan Meteorologi Malaysia sebelum ini meramalkan negara akan mengalami hujan lebat berterusan mulai November depan dan berisiko menyebabkan banjir besar.Selain JAKOA kata Mahdzir, semua agensi KPLB juga akan memainkan peranan masing-masing dalam menghadapi bencana banjir.Setiap agensi sudah mempunyai sasaran kawasan yang sering terjejas.

(Datuk Seri Mahdzir ditemui dalam sidang media selepas melancarkan Gerakan Veteran UMNO 'Keluargaku Pengundi BN')


Agong berkenan terima menghadap Presiden Singapura

KUALA LUMPUR, 18 September- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima menghadap Presiden Singapura, Halimah Yacob, di Hotel InterContinental Park Lane, London, United Kingdom (UK), hari ini.Majlis menghadap itu adalah atas titah perkenan Seri Paduka yang kini berada di London bersama Raja Permaisuri Agong, Tunku Hajah Azizah Aminah Maimunah Iskandariah bagi menghadiri istiadat pemakaman negara, mendiang Ratu Elizabeth II yang dijadualkan berlangsung esok. Datuk Pengelola Bijaya Diraja Istana Negara, Datuk Seri Ahmad Fadil Shamsuddin, berkata kedua-dua pemimpin menyentuh berkenaan pengukuhan hubungan dua hala yang istimewa dan erat terjalin sekian lama antara Malaysia dan Singapura dalam sesi selama 45 minit bermula jam 9.30 pagi waktu tempatan.“Seri Paduka dan Halimah turut menyentuh berkenaan usaha-usaha kerjasama mendalam antara Malaysia dan Singapura serta pelaksanaan pelbagai skim perjalanan merentas sempadan seperti Skim Laluan Hijau Timbal Balik, Skim Perjalanan Lengkap Vaksin dan Skim Pengaturan Ulang Alik Berkala.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima menghadap Presiden Singapura, Halimah Yacob, di London/ FB Istana Negara)

“Seri Paduka turut menzahirkan setinggi penghargaan kepada kerajaan Singapura atas persilaan Perdana Menteri Singapura kepada Baginda untuk berangkat menghadiri perlumbaan Formula 1 Grand Prix Singapura 2022 yang akan berlangsung selama dua hari, bermula 1 Okt ini,” katanya dalam hantaran di Facebook Istana Negara, malam ini. Ahmad Fadil, berkata Seri Paduka berdua turut dijadualkan berangkat melakukan lawatan negara ke Singapura selama tiga hari bermula 25 Okt selepas tarikh lawatan asal pada 19 Sept ditangguhkan berikutan lawatan khas Seri Paduka berdua ke London bermula 16 Sept hingga 21 Sept bagi memenuhi jemputan rasmi kerajaan UK.Sementara itu, katanya, Seri Paduka berdua dijadualkan berangkat ke Majlis Resepsi Bersama Raja Britain, Raja Charles III di Istana Buckingham, London pada jam 6 petang waktu tempatan hari ini.“Ia diikuti keberangkatan Seri Paduka berdua ke Westminster Hall, London untuk memberi penghormatan terakhir kepada mendiang Ratu Elizabeth II,” katanya.Selain itu, katanya, Al-Sultan Abdullah juga dijadual mengadakan pertemuan dengan Sultan Brunei, Sultan Hassanal Bolkiah, Selasa ini.- BERNAMA


Ismail Sabri kekal PM jika BN menang PRU-15 - Zahid Hamidi

KUALA LUMPUR, 18 September - Pengerusi Barisan Nasional (BN), Datuk Seri Dr Ahmad Zahid Hamidi sekali lagi memberi jaminan bahawa Datuk Seri Ismail Sabri Yaakob akan terus menggalas kepimpinannya sebagai Perdana Menteri jika parti itu menang pada Pilihan Raya Umum ke-15 (PRU-15) yang dijangka diadakan tidak lama lagi.Perkara itu dinyatakan Presiden UMNO ketika menyampaikan Ucapan Perasmian Pelancaran Briged MIC Kebangsaan dan Program Anti Pencegahan Jenayah di Stadium Axiata Bukit Jalil hari ini.Zahid berkata, jika Perdana Menteri meneruskan tugasnya sebagai Perdana Menteri, permintaan MIC akan dipertimbang.“Tan Sri Vicky (Presiden MIC Tan Sri SA Vigneswaran) saya janji, berapa kerusi yang ada dan pernah ditandingi oleh MIC di dalam PRU14 dan pilihan raya lalu, itu memang MIC punya. "Tan Sri Vicky, kalau mahu lebih pun boleh, itu kena rujuk dengan Tok Mat,(Datuk Seri Mohamad Hasan) saya ulang nak dapat lebih pun boleh tetapi runding dengan Tok Mat."Tetapi saya yakin Tok Mat, saya dan Perdana Menteri (Datuk Seri Ismail Sabri Yaakob) akan memberi pertimbangan sehabis baik kepada sokongan MIC."Kita yakin kebersamaan yang ada dalam parti-parti komponen BN telah diterjemahkan sebaiknya."Saya secara konsisten menyatakan bahawa BN akan terus mewujudkan negara bangsa, bangsa Malaysia. Apatah lagi jika PM, Datuk Seri Ismail Sabri Yaakob meneruskan tugas sebagai Perdana Menteri," katanya yang disambut hadiri dengan tepukan dan sorakan gemuruh.

(Ahli Kepimpinan Tinggi UMNO dan MIC pada Majlis Pelancaran Briged MIC Kebangsaan dan Pameran Pencegahan Jenayah di Stadium Axiata Bukit Jalil hari ini/FOTO Facebook BN)

Sebelum ini, MIC bercadang untuk bertanding di 12 kerusi Parlimen pada PRU-15 dan perkara itu telah diserahkan kepada kepimpinan tertinggi BN untuk dipertimbangkan.Pada PRU14 lalu, MIC bertanding di sembilan kerusi Parlimen iaitu Sungai Siput dan Tapah di Perak; Sungai Buloh, Hulu Selangor, Kapar dan Kota Raja (Selangor); Port Dickson (Negeri Sembilan); Segamat (Johor) dan Cameron Highlands (Pahang).


KUALA LUMPUR, 18 September- Jaminan Perdana Menteri, Datuk Seri Ismail Sabri Yaakob memastikan hak-hak bagi Sabah dan Sarawak terpelihara seperti yang terkandung dalam Perjanjian Malaysia 1963 (MA63) menunjukkan komitmen kerajaan dalam memastikan rakyat Sabah dan Sarawak tidak tercicir.Ketua Kluster Tadbir Urus dan Intergriti, Majlis Profesor Universiti Utara Malaysia (UUM), Profesor Dr Ahmad Martadha Mohamed berkata ia juga salah satu usaha mengukuhkan kedudukan kedua-dua negeri tersebut dalam Persekutuan Malaysia.Beliau berpendapat dengan adanya Majlis Khas Perjanjian Malaysia 1963 (MKMA63) yang dipengerusikan sendiri oleh Datuk Seri Ismail Sabri, hak-hak Sabah dan Sarawak yang tertangguh akan terus dibincangkan supaya kekal terpelihara."Sudah tentulah sekiranya majlis berkaitan dengan hak MA63 ini tidak berupaya menjanjikan berkaitan dengan hak-hak Sabah dan Sarawak sudah tentu ia akan beri kesan terutama dari segi sokongan Sabah dan Sarawak terhadap pembentukn Kabinet atau pembentukan kerajaan lepas PRU nanti," kata Dr Ahmad Martadha ketika dihubungi RTM.Katanya lagi, perbincangan yang terperinci antara kerajaan Persekutuan dengan negeri Sabah dsn Sarawak melalui MKMA63 perlu, dalam usaha membangun dan memajukan negeri Sabah dan Sarawak. Sekali gus, menghapuskan jurang pembangunan antara kedua-dua negeri itu dengan negeri-negeri di Semenanjung.

(Komitmen kerajaan Persekutuan pastikan kepentingan Sabah, Sarawak dipelihara)


Penubuhan Briged MIC elak kegiatan tidak sihat- PM

KUALA LUMPUR, 18 September- Penubuhan Bridged MIC dilihat dapat mengurangkan penglibatan pemuda India dari kegiatan tidak sihat, seterusnya membantu terhadap agenda pembangunan negara. Perdana Menteri, Datuk Seri Ismail Sabri Yaakob berkata penubuhan tersebut juga bertepatan dengan tuntutan semasa politik iaitu pelaksanaan Rang Undang-Undang Undi 18 yang memberi hak mengundi kepada hampir 4 juta pengundi baharu berusia 18 tahun ke atas.

(Perdana Menteri, Datuk Seri Ismail Sabri Yaakob)

"Saya berharap penglibatan golongan pemuda dan wanita secara aktif dalam Briged MIC mampu meningkatkan pengetahuan pemuda-pemudi tentang politik dan mampu melahirkan masyarakat India yang lebih berpengetahuan. Beliau berucap pada Majlis Pelancaran Briged MIC Kebangsaan dan pameran pencegahan jenayah di Bukit Jalil, Kuala Lumpur.

Sementara itu, dalam ucapan pada perasmian Briged MIC petang tadi, Presiden UMNO Dato' Seri Dr Ahmad Zahid Hamidi berkata, sekiranya Barisan Nasional menang pada PRU-15, Datuk Seri Ismail Sabri Yaakob sebagai Perdana Menteri akan melaksanakan janji-janji yang telah dinyatakan.


Gempa bumi kuat landa Taiwan

PETANG JAYA, 18 September- Gempa bumi kuat berukuran 6.6 Magnitud telah berlaku di Taiwan pada 2.44 petang, menurut Jabatan Meteorologi Malaysia.Gempa berpusat di 23.2 darjah Utara 121.3 darjah Timur dengan kedalaman 10 kilometer iaitu 75 kilometer Tenggara dari Chiayi,Taiwan.Penilaian Awal, tiada ancaman tsunami kepada Malaysia.

(Satu gempa bumi kuat landa Taiwan/MetMalaysia)


Dakwaan guru dipaksa hadir taklimat petugas SPR: KPM sedang siasat

PUTRAJAYA, 18 September- Kementerian Pendidikan (KPM) masih menyiasat dakwaan guru dipaksa menghadiri taklimat petugas pilihan raya umum (PRU) ketika waktu persekolahan, termasuk mendapatkan maklumat lanjut daripada Suhanjaya Pilihan Raya (SPR).Menteri Kanan Pendidikan, Datuk Dr Radzi Jidin berkata, beliau sedar bantuan guru diperlukan dalam melaksanakan pilihan raya, selain tugas hakiki guru semasa waktu persekolahan untuk berada di sekolah masing-masing tidak terjejas."Apa yang penting, SPR juga memahami tugas guru dan tugas hakiki. Pada masa yang sama, kita sedar keperluan untuk guru-guru turut membantu dalam pilihan raya, sebab itu perlu cari jalan yang sesuai, di mana saya sebut SPR memahami keperluan untuk guru berada di sekolah sewaktu mereka mengajar."Jadi perkara itu, kita sentiasa bincang dengan pihak SPR", katanya ketika ditemui media di Program Ukhuwah Komuniti di Putrajaya. Tambahnya, program tersebut adalah inisiatif yang baik bagi mewujudkan keyakinan diri anak-anak muda selaras pendekatan Kementerian Pendidikan membina potensi dan hubungan baik dalam kalangan golongan itu.

(Menteri Kanan Pendidikan, Datuk Dr Radzi Jidin)